qundao/data-zh-poetry huggingface dataset:
泊盈川步頭舟中酌酒五首·其四
作者：趙鼎
朝代：宋

蒼蒼烟畫千巖秀，泛泛花流一水長。
會向武陵尋避世，此身已是捕魚郎。
泊真州閘外詩
作者：趙鼎
朝代：宋

南來繫纜楚江臯，孤客羈心正鬱陶。
海氣連空山色暗，秋陰覆地水風高。
屋頭冰雹敲寒雨，枕底春雷簸怒濤。
一點青燈雙白鬢，可無樽酒伴離騷。
泊秦淮雪中一絕
作者：趙鼎
朝代：宋

不知門外月波寒，但覺樽前酒量寛。
向道東風莫吹去，暫教楚客作花看。
泊舟鹽橋兒子洙輙於市買歷尾題云客裏其如日費多因取筆足成一詩
作者：趙鼎
朝代：宋

蹭蹬生涯一釣簔，東西淮海信濤波。
亂來益覺人情薄，客裏其如日費多。
麟閣壯圖今老矣，菟裘歸計奈貧何。
越吟楚奏那能已，時倚哀彈拍棹歌。
泊震澤道中步游善宥寺觀芍藥回舟中小飲用范四韻
作者：趙鼎
朝代：宋

非才與時背，空手行路難。
朱門極嚴冷，仰首不可干。
初欲効寸進，挽舟八節灘。
雅意同心人，贈之雲錦端。
雖云食破硯，渇擬回狂瀾。
胸次竟莫吐，千丈虹蜺蟠。
誰復議行藏，浩歌空倚欄。
南來寄疏蓬，蝦菜豈所歡。
尋幽偶一笑，芳葩發奇觀。
念爾託根遠，香色不易完。
姓名逋客晦，風味書生酸。
作詩慰流落，激烈窮雕刓。
愁人多苦語，步遶吟且看。
歸懷止惋結，賴此杯酒寛。
忽忽時歲邁，凄凄風雨殘。
曷當三徑歸，暫卜一枝安。
寵辱何定物，向來心已闌。
洛中次韻河南令王子與觀梅
作者：趙鼎
朝代：宋

桃李叢中獨立難，自憐孤艶怯春寒。
微風只解分香去，流水猶能照影看。
冷落霓衣慵按舞，斕斑粧粉未勝冠。
留連芳酒無嫌晚，要與涼蟾共倚欄。
洛陽九日次韻縣尉·其一
作者：趙鼎
朝代：宋

誰遣孤標最晚芳，寒蜂冷蝶尚能狂。
不禁清瘦西風緊，薄洗鉛華曉露香。
照影一樽聊作伴，誅茅三徑莫相忘。
他年載酒能來否，相見懸知話更長。
洛陽九日次韻縣尉·其二
作者：趙鼎
朝代：宋

貧病侵尋不少寛，行藏何事更憑欄。
兒曹不解市朝隱，我輩政宜文字歡。
客恨向來隨處有，秋風待此著人寒。
賓鴻旅燕元無定，莫把黄花取次看。
洞仙歌
作者：趙鼎
朝代：宋

空山雨過，月色浮新釀。把盞無人共心賞。漫悲吟、獨自拈斷霜須，還就寢、秋入孤衾漸爽。可憐窗外竹，不怕西風，一夜瀟瀟弄疏響。奈此九迴腸，萬斛清愁，人何處、邈如天樣。縱隴水、秦雲阻歸音，便不許時閒，夢中尋訪。
浣溪沙
作者：趙鼎
朝代：宋

惜別懷歸老不禁。一年春事柳陰陰。日下長安何處是，碧雲深。已恨梅花疏遠信，休傳桃葉怨遺音。一醉東風分首去，兩驚心。
浣溪沙
作者：趙鼎
朝代：宋

豔豔春嬌入眼波。勸人金盞緩聲歌。不禁粉淚搵香羅。暮雨朝雲相見少，落花流水別離多。寸腸爭奈此情何。
浪淘沙
作者：趙鼎
朝代：宋

歸計信悠悠。歸去誰留。夢隨江水繞沙洲。沙上孤鴻猶笑我，萍梗飄流。與世且沈浮。要便歸休。一杯消盡一生愁。儻有人來閒論事，我會搖頭。
浪淘沙
作者：趙鼎
朝代：宋

玉宇洗秋晴。涼月亭亭。夢迴孤枕瑣窗明。何處飛來三弄笛，風露悽清。曾看玉纖橫。苦愛新聲。由來百慮為愁生。此夜曲中聞折柳，都是離情。
浪淘沙
作者：趙鼎
朝代：宋

霜露日淒涼。北雁南翔。驚風吹起不成行。弔影蒼波何限恨，日暮天長。為爾惜流光。還是重陽。故人何處艤危牆。寄我相思千點淚，直過瀟湘。
清明詩
作者：趙鼎
朝代：宋

鄉書難附北歸雲，燕子猶尋舊主人。
流水迢迢長念遠，飛花糝糝又傷春。
向來軒冕非吾意，何處園林託此身。
只有長歌一樽酒，暮年風味最情親。
清涼寺
作者：趙鼎
朝代：宋

數壘小山松桂幽，能令盛暑作涼秋。
故宫於此有遺跡，客子暫來生許愁。
萬頃雲波朝古堞，一簔寒雨送扁舟。
他年圖畫歸攜取，要使北人清兩眸。
減字木蘭花
作者：趙鼎
朝代：宋

筆端紅翠。造化工夫春有意。雲夢涵胸。好去蓬山十二重。天街追騎。催喚謫仙泥樣醉。電掃雲空。百斛明珠咳唾中。
滿庭芳
作者：趙鼎
朝代：宋

靡靡流光，悽悽風露，小園草木初凋。杳然塵影，爽氣界天高。愛此佳名重九，隨宜對、秋菊持醪。登臨處，哀蟬斷響，燕雁度雲霄。閒謠。情緬邈，相尋萬化，人世徒勞。念胸中百慮，何物能消。欲致頹齡不老，和金莖、一醉陶陶。君休問，千年事往，聊與永今朝。
潮陽容老出游閩浙過泉南當謁湧老禪師因寄四句偈
作者：趙鼎
朝代：宋

老矣潮州韓吏部，饑餐渇飲似當年。
明明月夜長相照，莫怪無書寄大顛。
瀟湘亭
作者：趙鼎
朝代：宋

疏綠柳平蕪遠際天，青山迴抱水相連。
半空梅雨昏窗色，一棹萍風破暝煙。
酒到愁來那覺醉，詩逢佳客不論篇。
只知身在將軍府，一夢江南落枕邊。
無題
作者：趙鼎
朝代：宋

膠膠身世竟何窮，急電飛花過眼空。
惟有離愁推不去，五更孤枕角聲中。
燕歸梁
作者：趙鼎
朝代：宋

綽約彤霞降紫霄。是仙子風標。湘裙明佩響瓊瑤。散馥郁、暗香飄。小春十月寒猶淺，妝粉弄梅梢。秦樓風月待吹簫。舞雙鶴、醉蟠桃。
獨坐東軒
作者：趙鼎
朝代：宋

雲山環合户深關，中有幽人竟日閑。
好在窗前數竿竹，與君相伴老山間。
獨樂園夜飲梅花下再賦
作者：趙鼎
朝代：宋

我有一樽酒，爲君消百憂。
當春梅盛發，去作花間遊。
嫦娥從東来，愛此亦遲留。
便欲買花去，玉玦戀枝頭。
花動月光亂，月移花影流。
橫斜滿盃盤，酒面香浮浮。
舉觴吸明月，與花相勸酬。
君若不盡飲，恐爲花月羞。
緬想李太白，對酒無朋儔。
當時明月下，還有此花不。
王官谷夜歸次伯山韻
作者：趙鼎
朝代：宋

讀公出谷詩，語峻有骨肋。
使我兩目明，燭籠照昏黒。
欲和輙復已，夜漏下幾刻。
用元長韻贈空老
作者：趙鼎
朝代：宋

虛懷無地著纖塵，獨鶴孤雲寄此身。
琴發清彈廬阜月，詩探妙意武林春。
少陵深契賛公語，惠遠能知陶令真。
擾擾今誰同此趣，容車山下兩閑人。
畫堂春
作者：趙鼎
朝代：宋

空籠簾影隔垂楊。夢迴芳草池塘。杏花枝上蝶雙雙。春晝初長。強理雲鬟臨照，暗彈粉淚沾裳。自憐容豔惜流光。無限思量。
病愈
作者：趙鼎
朝代：宋

支離瘦骨怯寒侵，霧雨溟溟山更深。
醫國無功還自治，暮年藥裹最關心。
登廓軒用王穆之秀才韻
作者：趙鼎
朝代：宋

臨高懷遠悵夷猶，放目微吟竟日留。
一雁北來天杳杳，片帆東下水悠悠。
雲烟慘淡關河暮，風雨凄涼觀閣秋。
回首何由叫虞舜，蒼陵山色向人愁。
登第示同年
作者：趙鼎
朝代：宋

氤氲和氣鳳城春，正是英豪得志辰。
雨露九重均造化，丹青千字富經綸。
古來將相皆由此，今見詩書不悞人。
何處寒鄉少年子，綠袍歸拜北堂親。
登第西歸過甘羅廟題詩壁間
作者：趙鼎
朝代：宋

初無勲德在生靈，徒以遊談致上卿。
血食官祠尚千載，男兒要自勉功名。
登舟示邢子友
作者：趙鼎
朝代：宋

盡室嗟何往，窮年浪自悲。
才疏身潦倒，地遠跡孤危。
風雨江南岸，豺狼天一涯。
畏途端可憫，薄宦竟奚爲。
已失田園計，難忘升斗資。
毋煩俗子問，有媿達人嗤。
病馬思春草，驚烏遶夜枝。
登舟一長歎，此意只君知。
登蘭溪亭
作者：趙鼎
朝代：宋

帆落溪風轉，山明霧雨收。
登臨本乘興，惝恍却生愁。
獨雁竟安往，潛魚不可求。
何年定歸計，復此過扁舟。
發四明奔昌國用韓叔夏韻呈覺民參政
作者：趙鼎
朝代：宋

曉掛危檣兩席開，孤城西望幾時回。
飄搖一舸隨潮去，彷彿三山入眼來。
身世從今寄雲海，親朋何在渺風埃。
乘桴肆志吾安敢，就戮鯨鯢亦快哉。
發杭州有訝太遽者
作者：趙鼎
朝代：宋

未著絕交論，但歌招隱詩。
人間審如此，身外復奚疑。
喪亂物情薄，奔馳智力疲。
溪山有佳處，投老更何之。
相思令·相思兒令
作者：趙鼎
朝代：宋

歸去來。歸去來。昨夜東風吹夢迴。家山安在哉。酒一杯。復一杯。準擬愁懷待酒開。愁多腸九回。
真率會諸公有詩輙次其韻
作者：趙鼎
朝代：宋

山林與鐘鼎，出處無異趣。
芻豢等藜藿，同是一厭飫。
此心無適莫，外物曾何忤。
奚獨淡交遊，未肯厠紈袴。
故尋漫浪人，要作尋常聚。
主既不速客，客亦隨即赴。
傾談劇懸河，瀉酒快流霔。
百年人醉醒，萬物皆僑寓。
云何造請門，日滿户外屨。
却想耆英遊，風流甚寒素。
淡然文字歡，一笑腥膻慕。
我亦蹭蹬餘，早向危機悟。
絕意鴛鷺行，幸此松蘿附。
君詩妙鋪寫，縱横俱中度。
我老學荒廢，一詞不能措。
獨於樽酒間，不惜淋灕汚。
何當賦歸歟，去斂頭角露。
家有譍門兒，稍能隨指顧。
鷄黍林下期，視此猶應屢。
有興即放言，安能限章句。
示陸昭中
作者：趙鼎
朝代：宋

執耒田園正所圖，無心重整少時書。
功名常若歸難必，拙直懸知退有餘。
避謗杜門賓客絕，病痰妨飲酒盃疏。
平生剛笑孔文舉，老我年來百不如。
秋江晚渡
作者：趙鼎
朝代：宋

木落空江淡夕霏，疏篷一葉並漁磯。
秋風幾許蓴鱸興，亦欲臨流喚渡歸。
秋試鎖宿府學
作者：趙鼎
朝代：宋

悄無人語到高堂，爽氣侵凌枕簟涼。
木葉彫風秋瑟瑟，簷花流雨夜浪浪。
燈明疏幔孤光暗，蛩咽空階怨緒長。
心願無期清夢斷，一爐沉水自焚香。
紅門掃役所觀河
作者：趙鼎
朝代：宋

砥柱西傾朔野寛，魚龍掀舞去漫漫。
潤蒸霏霧一川暗，怒激驚風千里寒。
九折勢須回故道，三山天爲障狂瀾。
尋源不作乘槎計，滄海他年一釣竿。
紫霄圃
作者：趙鼎
朝代：宋

群仙邀我遊蓬島，白鶴隨人拾瑤草。
英靈指點洞門開，前行後擁商山皓。
崎嶇石路燕尾分，露濕蟠桃壓竹倒。
一山萬山雲氣深，瑯玕珠樹霜風老。
王喬縹緲自天下，世許高情兩相好。
中有一個字安期，笑捧金盆具瓜棗。
食之令人可長生，遨遊八極登天行。
有時一日三萬里，西風鶴骨霞衣輕。
有時亦復一暫息，長歌一曲煙雲凝。
高垂鐵鎖蒼苔古，云是神仙紫霄圃。
芒鞋竹杖躡步間，丹鳳飛地向人舞。
雲中雞犬異人世，藥鼎丹爐用心苦。
開軒一飲三百杯，簷花亂落天飛雨。
青紅黑綠亂眼前，萬草千花莫能數。
茫然拂袖下山來，白髪婆娑鏡中睹。
縣丞呂若谷置酒巽亭·其一
作者：趙鼎
朝代：宋

涼風收雨斷晴霓，漠漠青山白鷺飛。
竹樹蔽虧涵野色，樓臺滅沒淡煙霏。
凌波鳴珮杳何許，駕鶴吹笙殊未歸。
悵念夷猶凄望眼，碧雲千里又斜暉。
縣丞呂若谷置酒巽亭·其二
作者：趙鼎
朝代：宋

荒煙蔓草接平林，景物蕭蕭秋意深。
水闊山長人去遠，雲閑天淡鳥飛沉。
宫前離黍他年恨，關外西風别夜心。
莫倚欄干重留客，子山從此費悲吟。
翠微閣
作者：趙鼎
朝代：宋

秋山插半空，山半倚危閣。
游子山下行，秦川正搖落。
日暮天宇寛，西風卷雲幕。
老媪折山櫻一枝觀其開落
作者：趙鼎
朝代：宋

坐看餘香作雪飛，春風猶戀折來枝。
何如就賞芳叢下，留到丹丸結實時。
聞有長沙之命
作者：趙鼎
朝代：宋

安土無南北，論情皆弟兄。
休尋卓庵處，要便打包行。
萍跡雖無定，葵心終有傾。
相望得安健，有使即傳聲。
聞郭瑾懷甫除郎
作者：趙鼎
朝代：宋

至治本無爲，何曾帝力知。
人惟求俊彦，天畀濟艱危。
鼎席尊黄髪，星郎用白眉。
鋒芒森武庫，律呂奏咸池。
海內想風采，朝中增羽儀。
餘光被草木，盛事播聲詩。
感會唯千載，飛騰各一時。
著鞭今更懶，投劾去奚疑。
亦有乘軒戀，其如續脛悲。
銜蘆聊避弋，遶樹未安枝。
念舊多生死，思鄉久别離。
自餘復何道，湖海是歸期。
聽琴次退翁韻
作者：趙鼎
朝代：宋

夢尋仙子訪瀛洲，怨入春泉遶指流。
酒病着人無物解，更煩一鼓爲扶頭。
自四明回越宿通明堰下
作者：趙鼎
朝代：宋

短棹還隨海浪回，通明堰下小徘徊。
東風吹落篷窗雨，點點春愁枕上來。
自越趨明上虞道中和季申梅四首·其一
作者：趙鼎
朝代：宋

關山戎馬信音稀，腸斷无人寄一枝。
沾酒西城聯騎入，上林踏雪探春時。
自越趨明上虞道中和季申梅四首·其三
作者：趙鼎
朝代：宋

玉瘦香寒不自持，瀟然冷蘂暗疏枝。
向來幾許閑花木，及見春光爛漫時。
自越趨明上虞道中和季申梅四首·其二
作者：趙鼎
朝代：宋

孤標亦自惜幽姿，折贈行人第幾枝。
萬斛清愁江上雨，曾看結子欲黄時。
自越趨明上虞道中和季申梅四首·其四
作者：趙鼎
朝代：宋

天與清芬心自知，叢林深處出纖枝。
發明無限春消息，正是風霜作惡時。
至宿聞陸昭中病痁
作者：趙鼎
朝代：宋

偉幹亭亭嘆轍鱗，弊裘破帽厭京塵。
一官耻作兒女態，扁舟去卜漁樵鄰。
他鄉未辦饘粥計，何物更能寒熱人。
努力扶持飽吃飯，秋風江上正鱸蓴。
舟中呈耿元直
作者：趙鼎
朝代：宋

念昔一笑相逢初，我時尚少君壯夫。
十年再見輦轂下，我鬢斕斑君白鬚。
落魄朋遊嗟我在，艱難兵火與君俱。
酬恩未擬填溝壑，强顔忍復陪簮裾。
浩然胡不徑投劾，老矣難堪歸荷鋤。
田園墳壠亂戎馬，是身是處長羈孤。
解維汴岸一篙水，小舟漂兀如鷖鳬。
對床推枕坐歎息，此行未肯悲窮途。
胸中炯炯時一吐，與生俱坐寧籧除。
只今雲臺羅俊彦，鄙賤老醜憎樸疏。
躍馬食肉付公等，浮家泛宅真吾徒。
與君轉柂從此逝，秋風萬里吹江湖。
舟行著淺夜泊中流
作者：趙鼎
朝代：宋

雪漲秦淮水，春生白鷺洲。
洲前棹歌發，送此一葉舟。
轉柂起帆席，快甚誰能収。
舟師拙於事，遂作中灘留。
支撐莫動搖，喘汗徒呀咻。
彈繩測河道，篙竿伺潮頭。
疏篷雞栅低，兀坐如拘囚。
仰羨雙飛鵠，安得從之遊。
日落暮雲碧，波光澹如秋。
四顧渺無極，黯黯令人愁。
黒風卷半夜，大浪掀中流。
傲兀不能寢，取酒聊相酬。
人生天地間，大海一浮漚。
風水審如此，蛟龍應見求。
未脫干戈地，敢爲身世謀。
醉酣還就枕，吾已信沉浮。
范元長寄示劉野夫滿庭芳曲因用其語戲呈
作者：趙鼎
朝代：宋

暮年身計酒葫蘆，定是前身劉野夫。
他日爛柯山下見，儼然一部黒髭鬚。
落花
作者：趙鼎
朝代：宋

花飛便覺春容減，一陣狂風滿地紅。
可惜餘芳留不得，夜深人靜月朦朧。
蒲中次韻提舉趙正之秦亭唱和五首·其一
作者：趙鼎
朝代：宋

雲端貝闕見，鼇負海山來。
瑞氣元非霧，天風不染埃。
頒常八柱建，象魏五門開。
肯構經營念，貽謀丕顯哉。
蒲中次韻提舉趙正之秦亭唱和五首·其三
作者：趙鼎
朝代：宋

隴樹迎人去，關雲逐馬來。
凄風搖白草，落日蔽黄埃。
仗節身方遠，逢山眼暫開。
却臨分水處，蜀道賦高哉。
蒲中次韻提舉趙正之秦亭唱和五首·其二
作者：趙鼎
朝代：宋

丁丁谷聲響，泛泛棹歌來。
净港時吹浪，中流或起埃。
亦知從地出，幾若鑿山開。
帝室須梁棟，斯功當念哉。
蒲中次韻提舉趙正之秦亭唱和五首·其五
作者：趙鼎
朝代：宋

追隨六郡子，深入塞雲來。
關路春飛雪，沙塲夜漲埃。
戲圍千騎獵，笑挽六鈞開。
歷歷經遊處，初心已矣哉。
蒲中次韻提舉趙正之秦亭唱和五首·其四
作者：趙鼎
朝代：宋

要作哦詩伴，何妨結駟來。
瓊林有餘韻，水檻絕纖埃。
醉膽江山闊，吟毫花草開。
只應聞雁夜，夢枕思悠哉。
蒲中雜詠·北閣
作者：趙鼎
朝代：宋

一時相見萬夫雄，蔓草荒陵劍甲空。
争戰百年無處問，高城絃管正春風。
蒲中雜詠·南軒
作者：趙鼎
朝代：宋

璧月沉沉過女墻，時聞桂子落天香。
三山碧海無消息，雙燕歸飛秋色荒。
蒲中雜詠·名閫堂
作者：趙鼎
朝代：宋

有美東吳勝事繁，醉翁遺恨阻躋攀。
只應名閫山河秀，亦在先生几案間。
蒲中雜詠·吏隱堂
作者：趙鼎
朝代：宋

玉麈逍遥岸葛巾，鸞釵寶瑟奉清樽。
寄聲與問鴛行舊，何似棲棲金馬門。
蒲中雜詠·安民堂
作者：趙鼎
朝代：宋

愷悌頒條坐嘯餘，自書下考拙催租。
編民不解歌襦袴，鑿井耕田一事無。
蒲中雜詠·建安堂
作者：趙鼎
朝代：宋

瀟然一枕北窗涼，喚取樵青發嫩香。
淨洗西州羊炙口，要看妙語落冰霜。
蒲中雜詠·御波亭
作者：趙鼎
朝代：宋

泠然我欲御波行，身世由來水上萍。
好笑安期空狡獪，猶須赤鯉渡滄溟。
蒲中雜詠·必種軒
作者：趙鼎
朝代：宋

此君風度固蕭然，誰解招邀到此軒。
要識維摩真面目，支離瘦骨寂無言。
蒲中雜詠·披風亭
作者：趙鼎
朝代：宋

飛步臨風亦快哉，雌雄何苦賦蘭臺。
只憑一弄漁舟笛，喚得涼飊渡水來。
蒲中雜詠·文瑞堂
作者：趙鼎
朝代：宋

辛苦魚蟲老著書，一生冷淡笑迂儒。
何當馬上提三尺，去作凌烟大丈夫。
蒲中雜詠·李園
作者：趙鼎
朝代：宋

射虎将軍竟不侯，脫身鋒鏑老菟裘。
柳枝折盡東風晚，閑對酴醿一醉休。
蒲中雜詠·此君亭
作者：趙鼎
朝代：宋

飄零誰復問平安，只得幽人冷眼看。
流水空山雲暮合，此君無乃太清寒。
蒲中雜詠·河山閣
作者：趙鼎
朝代：宋

干戈險阻恃河關，禍亂相尋一轉丸。
千載太平歸有道，牂牁青海盡衣冠。
蒲中雜詠·河西亭
作者：趙鼎
朝代：宋

波光山色雨溟濛，粉雉紅樓杳靄中。
自是人間佳麗地，不須尋訪水晶宫。
蒲中雜詠·涵虛閣
作者：趙鼎
朝代：宋

鵲飛喬樹月臨波，仿彿天孫擲夜梭。
卷盡纖雲風不動，却從直下看星河。
蒲中雜詠·淙玉亭
作者：趙鼎
朝代：宋

跳珠濺雪滿空巖，疏滌心靈爽氣嚴。
彷彿瑶臺明月下，佩環聲在水晶簾。
蒲中雜詠·王母觀
作者：趙鼎
朝代：宋

月下何人唱步虛，如聞仙子好樓居。
五雲縹緲星河閣，腸斷青鸞一紙書。
蒲中雜詠·白樓
作者：趙鼎
朝代：宋

寸斷吟膓柰此何，臨高懷遠足悲歌。
若敎盡寫凄涼意，東閣郎君語更多。
蒲中雜詠·矴齋
作者：趙鼎
朝代：宋

長波浩渺拍青山，細雨蓬窗一覺眠。
但向急流能暫止，從他蛟鱷怒垂涎。
蒲中雜詠·種學軒
作者：趙鼎
朝代：宋

詩書千畝浩從横，蚤歲勤勞費筆耕。
紈袴儒冠定誰飽，年年妻子笑謀生。
蒲中雜詠·竹軒
作者：趙鼎
朝代：宋

笙簫聲斷一盃殘，翠袖雲鬟共倚欄。
要藉餘陰清晚醉，酸寒莫作子猷看。
蒲中雜詠·精思軒
作者：趙鼎
朝代：宋

窮年兀兀究遺編，聖處工夫也自賢。
政苦虀鹽食不足，諸生毋誚腹便便。
蒲中雜詠·紅雲閣
作者：趙鼎
朝代：宋

香風百步錦江秋，片斷明霞晚不收。
幕府諸郎總清麗，一樽相與最風流。
蒲中雜詠·臨川亭
作者：趙鼎
朝代：宋

卷落銀潢天漢涯，坐觀河伯勢雄誇。
游人不識支機石，擬向津梁問客槎。
蒲中雜詠·行慶關
作者：趙鼎
朝代：宋

振蹕鳴鑾萬馬環，悲歌應鄙漢樓船。
關頭老吏親曾見，千丈榮光夜燭天。
蒲中雜詠·賞心亭
作者：趙鼎
朝代：宋

玉山頽倒莫來扶，富貴功名不讓渠。
文舉平生一樽酒，苦逢兒輩議才疏。
蒲中雜詠·逍遥亭
作者：趙鼎
朝代：宋

欝欝亭前三四松，蒼髯疑是採芝翁。
歸歟莫作終南卧，無限英雄落彀中。
蒲中雜詠·逍遥樓
作者：趙鼎
朝代：宋

元龍高興絕塵寰，笑傲乾坤眼界寛。
斥鷃鵾鵬俱定分，行藏何用倚欄干。
蒲中雜詠·進思閣
作者：趙鼎
朝代：宋

蕭生雅意定何哉，何復留情任剸裁。
但把一杯無事酒，幕中年少盡長才。
蒲中雜詠·鐡佛寺
作者：趙鼎
朝代：宋

波面香風落磬聲，夕陽樓殿更分明。
蓬萊弱水端難到，聊與人間作化城。
蒲中雜詠·面山堂
作者：趙鼎
朝代：宋

老去收身百戰塲，厭聞皷吹奏西涼。
憑君剩把珠簾卷，要與青山共此觴。
蒲中雜詠·頒樂堂
作者：趙鼎
朝代：宋

堂上新音錫燕開，坐收和氣入樽罍。
已應倦聽漁陽摻，客右不無鸚鵡才。
蒲中雜詠·鸛雀樓
作者：趙鼎
朝代：宋

目斷河梁有許愁，人生離合最悠悠。
遥憐别夜登臨怨，不減清秋燕子樓。
虞美人
作者：趙鼎
朝代：宋

魂消目斷關山路。曾送雕鞍去。而今留滯古陪京。還是一尊芳酒、送君行。吾廬好在條山曲。三徑應蕪沒。誅茅為我補東籬。會待新春殘臘、也來歸。
虞鄉道中菊
作者：趙鼎
朝代：宋

沍露低煙擬怨誰，凄然亦自惜餘姿。
無人爲買蒲城酒，正是柔桑葉落時。
蝶戀花
作者：趙鼎
朝代：宋

一朵江梅春帶雪。玉軟雲嬌，姑射肌膚潔。照影凌波微步怯。暗香浮動黃昏月。謾道廣平心似鐵。詞賦風流，不盡愁千結。望斷江南音信絕。隴頭行客空情切。
蝶戀花
作者：趙鼎
朝代：宋

盡日東風吹綠樹。向晚輕寒，數點催花雨。年少淒涼天付與。更堪春思縈離緒。臨水高樓攜酒處。曾倚哀弦，歌斷黃金縷。樓下水流何處去。憑欄目送蒼煙暮。
行香子
作者：趙鼎
朝代：宋

草色芊綿。雨點闌斑。糝飛花、還是春殘。天涯萬里，海上三年。試倚危樓，將遠恨，捲簾看。舉頭見日，不見長安。謾凝眸、老淚悽然。山禽飛去，榕葉生寒。到黃昏也，獨自個，尚憑闌。
西江月
作者：趙鼎
朝代：宋

世態浮雲易變，時光飛箭難留。五年重見海東頭。只有交情似舊。未盡別來深意，難堪老去離愁。青山迢遞水悠悠。明日扁舟病酒。
解梁别李氏女子晚宿静林寺·其一
作者：趙鼎
朝代：宋

滿眼西風恨别離，路逢蕭寺叩柴扉。
團欒一聽無生話，更覺前謀種種非。
解梁别李氏女子晚宿静林寺·其三
作者：趙鼎
朝代：宋

森森竹樹曉生寒，病怯秋衾夢易闌。
欲駕征鞍慵未起，卧聽漁皷吼空山。
解梁别李氏女子晚宿静林寺·其二
作者：趙鼎
朝代：宋

山下人家鷄黍時，解鞍那暇拂塵衣。
宦遊無况田園薄，自問此生何以歸。
解池役所大風
作者：趙鼎
朝代：宋

初從蘋末轉飄搖，回薄山林勢益豪。
好笑堤邊膚寸水，便能平地作波濤。
謝人惠麥穗
作者：趙鼎
朝代：宋

愚軒卧病空瓶儲，市米不得如求珠。
鄰翁餽麥穗盈筥，或揉或簸喧庭除。
磨雷隱隱破霜瓣，家童執爨煙生廚。
須臾粥成勸我食，齊眉舉案煩妻孥。
病餘聊復潤喉吻，軟滑盈盈如膏酥。
宛然長粳欲争長，加以白豆爲參輿。
童兒作顰若不足，老夫大笑爲有餘。
虎頭食肉非不美，回視利害爲何如。
平生不耕啖此物，壠頭汗滴慚耕夫。
淡中有味足養福，爲君努力餐一盂。
賀聖朝
作者：趙鼎
朝代：宋

徵鞍南去天涯路。青山無數。更堪月下子規啼，向深山深處。悽然推枕，難尋新夢，忍聽伊言語。更闌人靜一聲聲，道不如歸去。
賀聖朝
作者：趙鼎
朝代：宋

斷霞收盡黃昏雨。滴梧桐疏樹。簾櫳不卷夜沈沈，鎖一庭風露。天涯人遠，心期夢悄，苦長宵難度。知他窗外促織兒，有許多言語。
贈普照監院
作者：趙鼎
朝代：宋

飄泊嗟何往，歸來恨莫從。
師猶作秦語，我已效吳儂。
水淺長河浪，山低太華峰。
幾時携手去，南北本同宗。
越土水淺易涸而近山無木可採故常有薪水之憂既歸黄岡遂脫此責作詩示同舍
作者：趙鼎
朝代：宋

經年薪水困行朝，一日歸來百念消。
決決溪流鳴枕下，丁丁谷響應山椒。
小安課伐猶多事，無復移居莫見招。
老矣羞爲吳市隱，買田從此混漁樵。
趨三衢別故人時車駕幸杭州·其一
作者：趙鼎
朝代：宋

傖父何由習楚風，家山俱在古河東。
相逢憔悴干戈後，追數悲歡夢寐中。
摻袂又成千里別，放歌空念一尊同。
他年倘有加餐字，試問漁舟鶴髪翁。
趨三衢別故人時車駕幸杭州·其二
作者：趙鼎
朝代：宋

飄零澤國幾春風，又觸驚濤泛短蓬。
四海未知棲息地，百年半在別離中。
功名元與世緣薄，兵火向來吾道窮。
獨倚危樓凄望眼，青山無數浙江東。
車駕還汴
作者：趙鼎
朝代：宋

孝感天心格，憂勤國步艱。
賈生休賦鵩，貢禹欲彈冠。
白髪他鄉客，清尊此夕懽。
如聞京兆尹，拜表請回鑾。
送張京與之宰解縣
作者：趙鼎
朝代：宋

憶嘗從事舜蒲州，把酒論文並俊遊。
千古關河增義氣，一時人物最風流。
飄零無復相從樂，潦倒難堪送别愁。
爲我去尋山下路，疏雲流水五峰秋。
送張京與之宰解縣·其一
作者：趙鼎
朝代：宋

條山洓水是吾家，君去重開滿院花。
邂逅故人相借問，爲言秋鬢點霜華。
送張京與之宰解縣·其三
作者：趙鼎
朝代：宋

棲遲出處略相同，握手論情一笑逢。
便作他年林下約，一樽相對兩衰翁。
送張京與之宰解縣·其二
作者：趙鼎
朝代：宋

長堤百里並山回，漫漫滄波鑑影開。
要看天工種明玉，請君少待鹽風來。
送張汝霖糾左馮翊六絕·其一
作者：趙鼎
朝代：宋

風流幕府固多閑，冷落曹司絕往還。
舉酒高樓誰作伴，何妨借取華州山。
送張汝霖糾左馮翊六絕·其三
作者：趙鼎
朝代：宋

堂前雙樹小桃枝，曾看芳英落酒巵。
要識當時花下客，鬢毛衰颯病支離。
送張汝霖糾左馮翊六絕·其二
作者：趙鼎
朝代：宋

平嶽亭高一望間，煙霞縹緲揖飛仙。
請君直跨剛風騎，去折山頭十丈蓮。
送張汝霖糾左馮翊六絕·其五
作者：趙鼎
朝代：宋

甕面浮醅玉雪光，陶巾猶带漉時香。
何當分我臘餘味，試發樽前舊態狂。
送張汝霖糾左馮翊六絕·其六
作者：趙鼎
朝代：宋

平時三輔盛他邦，白面青山意氣郎。
落魄朋遊那復問，更将苦語話離膓。
送張汝霖糾左馮翊六絕·其四
作者：趙鼎
朝代：宋

花發城南苑路迷，衫裁白紵馬如飛。
月明洛水黄昏後，猶有遊人喚渡歸。
過子陵灘題僧舍壁
作者：趙鼎
朝代：宋

山水莽回互，轉眄圖畫間。
念此清絕地，昔人所盤旋。
舟子相歎嗟，示余子陵灘。
有臺出山半，藤蘿蒙蘚斑。
緬想建武功，用人及茅菅。
躐取汝潁士，列宿樞極環。
中有貧賤交，客星犯帝關。
其能榮辱之，但及平生懽。
志願乃有在，歸歟一漁竿。
高風邈千載，獨立誰躋攀。
山僧本何知，結屋臨清灣。
笑謂舟中客，何爲争嶮艱。
權門有遺啄，造請無寒暄。
囁嚅到童僕，俛仰慚衣冠。
所得諒幾何，赩汗流面顔。
偃鼠不過飽，鷦鷯亦求安。
子能了此義，分子一席閑。
過平望趨吳興阻風遊殊勝寺用益謙韻
作者：趙鼎
朝代：宋

羃羃疏雨歇，冷冷晚風清。
扁舟泊清淺，落日涵空明。
門臨稻畦沒，水浸莎岸平。
欠伸得寛曠，杖屨喜微行。
招提掩深靚，房户開斜横。
紛紛諸衲子，尚作迎送情。
神武行掛冠，吳市今變名。
及聞名理談，頓覺肝膽傾。
凡籠了無著，古佛當自成。
已復外身世，何者爲官榮。
同遊有亞父，早定登壇盟。
歸來不受賞，慨慷羞論兵。
閭閻取封侯，健兒勝書生。
因之發深省，種種鴻毛輕。
過石佛洋
作者：趙鼎
朝代：宋

鳴鐃疊鼓兩山傍，曉泛回潮石佛洋。
漠漠東風吹瘴霧，曈曈暖日上扶桑。
如聞鶴馭來空闊，知有神洲在渺茫。
何必山林啗靈藥，他年鼓枻訪東皇。
過石門洋
作者：趙鼎
朝代：宋

平生戎馬踏塵埃，晚看滄波眼漸開。
眩轉忽從千仞落，低昂時見一山來。
風頭淅瀝吹成雨，枕底鏗轟怒作雷。
雅欲騎鯨傲人世，吾其於此賦歸哉。
過高郵飲張才甫家作詩爲别
作者：趙鼎
朝代：宋

短棹人誰識姓名，相逢况是十年兄。
江關契闊秋來恨，兵火流離别後情。
高論看君揮麈柄，雄圖憐我付楸枰。
酒闌月落孤舟起，便是江湖萬里行。
道堂
作者：趙鼎
朝代：宋

疏松怪石水泠泠，白葛烏紗晚醉醒。
想見眼前無俗物，一爐沉水寫黄庭。
還城次必强韻
作者：趙鼎
朝代：宋

俗駕不可留，歸途無乃遽。
未飽愛山心，復踏還城路。
今彼城中人，朝暮催鐘鼓。
還家
作者：趙鼎
朝代：宋

但切思家念，那知行路難。
盃盤無作具，菽水自加餐。
竹老風聲勁，山深夜氣寒。
肯教孤枕夢，容易到長安。
還家示諸幼
作者：趙鼎
朝代：宋

避地重遭亂，還家幸再生。
一身今見汝，寸祿敢留情。
更恐死生隔，渾疑夢寐驚。
吾今猶有愧，未遂鹿門耕。
酬贈黄倅
作者：趙鼎
朝代：宋

翰墨文章妙若神，風流談笑絕纖塵。
才華最盛東西蜀，聞望相高一二人。
清奪峨眉千歲雪，麗如錦水萬花春。
我生不識東坡老，猶及頤庵見後身。
醉和顔美中元夕絕句
作者：趙鼎
朝代：宋

年年人月喜團圓，好在詩邊又酒邊。
莫道玄風只漁釣，也隨世俗夜無眠。
長沙倅劉元舉寄示參議伯山酬唱之什因亦次韻二首·其一
作者：趙鼎
朝代：宋

揮毫曾看妙如神，傾瀉明珠百斛珍。
疇昔笑談知寡和，後來風度絕無人。
應憐老矣紆朱紱，早約歸歟岸角巾。
明鏡未須羞鬢髪，一樽相與永青春。
長沙倅劉元舉寄示參議伯山酬唱之什因亦次韻二首·其二
作者：趙鼎
朝代：宋

秋風澤國正鱸蓴，歸意長隨陸海珍。
簿領窮年迷舊學，瘡痍千里愧斯人。
袖中本是釣竿手，頭上無非漉酒巾。
節物驚心勞夢寐，衢江西岸小梅春。
閱陶集偶有所感
作者：趙鼎
朝代：宋

彭澤縣令八十日，束帯耻爲升斗汚。
二十四考中書令，端委廟堂揮不去。
兩公於此固無心，鐘鼎山林隨所寓。
慎勿蹉跎兩失之，歲晚要尋栖息處。
阻風回舟泊新河口飲李氏酒肆後軒·其一
作者：趙鼎
朝代：宋

西風吹面浪如山，却並寒沙夜繫船。
兩日不能離故處，人間岐路敢争先。
阻風回舟泊新河口飲李氏酒肆後軒·其三
作者：趙鼎
朝代：宋

滿眼豺狼兵火餘，我今那暇哭窮途。
青鞋踏雪江南岸，試覓黄公舊酒壚。
阻風回舟泊新河口飲李氏酒肆後軒·其二
作者：趙鼎
朝代：宋

八節愁聞上水灘，江流東下許艱難。
青帘招我非無意，端爲疏篷夜枕寒。
除吏部郎題建康省中直舍壁
作者：趙鼎
朝代：宋

四海茫茫擾戰塵，豈無賢俊共經綸。
可憐傖父今頭白，也作江南第二人。
陪王毅伯遊柏梯寺次毅伯韻
作者：趙鼎
朝代：宋

伊昔耐辱人，誅茅此山谷。
愛閑如愛官，食薇如食肉。
酌泉吸山光，清泠飽空腹。
故居今宛然，修篁蔽山麓。
我亦困塵籠，暮年思退縮。
道人梯柏處，夢想長在目。
崎嶇乃夙心，寧問隘車轂。
危蹬亂水石，悲風號竹木。
款步轉嶔岈，舉頭蒙樸蔌。
徑欲走其顛，仰羨孤飛鶩。
層峰擁户來，何啻三十六。
幽人豈知此，相對一茅屋。
真成拓異境，不勝無遺鏃。
夜枕却生寒，尚煩盃酒燠。
清夢那得長，魚鼓驚晨粥。
五老曉相迎，霧雨如盥沐。
引我眺北嶺，坐覺天宇蹙。
朝日湧地低，明霞疑可掬。
欲留採黄精，媿此鬢髪秃。
正恐泛槎星，已見君平卜。
雨夜不寐
作者：趙鼎
朝代：宋

西風吹雨夜瀟瀟，冷燼殘香共寂寥。
要作秋江篷底睡，正宜窗外有芭蕉。
雪中獨坐退翁索詩
作者：趙鼎
朝代：宋

東風解放狂花飛，何乃尚容寒作威。
了無賓客共携酒，更有人家來索詩。
天高雲漏不遮月，皎潔上下同澄輝。
亭前有樹高百尺，爲借驚烏安一枝。
雪中與洙輩飲
作者：趙鼎
朝代：宋

朝市邱園定孰優，要将閑適換深憂。
門闌終日斷還往，父子一樽相勸酬。
雲鎖山林寒悄悄，風吹雪霰暮悠悠。
醉餘身世知何許，莫向東陵覓故侯。
雪晴東軒獨坐
作者：趙鼎
朝代：宋

雲山回合翠重重，不放幽人遠目窮。
高竹有時催凍雪，饑禽竟日咽悲風。
悠悠事與本謀異，擾擾人誰此意同。
却坐蒲團聊袖手，更無一語可書空。
靈巖寺
作者：趙鼎
朝代：宋

疏我爲茲山好，登臨到日曛。
巖幽餘暑雪，鍾冷入秋雲。
篇詠唯僧助，塵煩與俗分。
明朝入東棹，因得識吾文。
靖安道中見梅
作者：趙鼎
朝代：宋

塵容俗狀早知非，脫迹歸來喜復悲。
隴上人遙千萬里，江邉花發兩三枝。
兵戈阻絕書難到，雪霰飄零雁去遲。
跋馬東風一回首，落英還與淚紛披。
題常山草萍驛
作者：趙鼎
朝代：宋

才過常山到草萍，驛亭偏喜雨初晴。
麥畦水漲黄雲重，柳絮風吹白雪輕。
身世自今忘俗慮，宦途從此快吟情。
魏公已輟江西鎮，猶有甘棠頌政聲。
題謁松陵三賢堂
作者：趙鼎
朝代：宋

垂虹過高岸，左江右湖水。
洞庭相吐吞，滄海迷涯涘。
長波卷風雨，莽蒼窮南紀。
人材鍾秀穎，習俗擅清美。
高風想三賢，足以振頹靡。
一時挺孤標，千載照青史。
荒祠倚橋側，草草漁樵市。
舟車往來衝，今誰踵前軌。
我從都城出，萬事空化委。
就跡月重輕，心期要偷擬。
異代豈無人，意欲從此始。
山林與鐘鼎，一決乃英偉。
近聞北客言，兵戎纏鞏汜。
誰能務採納，尚得扶隳毀。
歸歟固夙心，寧作一身喜。
亦念征戍兒，白骨委荒壘。
道路異秦吳，魂夢隔生死。
江湖信清絕，浮泛聊爾耳。
卻坐寫孤懷，悲風生綠綺。
馬靖國後軒
作者：趙鼎
朝代：宋

性静交遊少，身閑日月長。
忘言千句偈，宴坐一爐香。
世有流離苦，人趨聲利塲。
此間亦何事，高卧傲羲皇。
馮翊次韻邵子文寄贈之什
作者：趙鼎
朝代：宋

三見西風洛水秋，歸心長共水悠悠。
扁舟未遂蓴鱸願，俗駕空貽猿鶴羞。
可見飄零疏酒盞，更慚落魄問朋游。
回頭一笑君應會，薄有田園歸去休。
鷓鴣天
作者：趙鼎
朝代：宋

客路那知歲序移。忽驚春到小桃枝。天涯海角悲涼地，記得當年全盛時。花弄影，月流輝。水精宮殿五雲飛。分明一覺華胥夢，回首東風淚滿衣。
龜山寺詩
作者：趙鼎
朝代：宋

夕照銜半壁，煙霏淡横練。
呼風掛帆席，晚著淮東岸。
波流蕩伏龜，山脚插秋漢。
白塔欻飛動，紺宇鎖華煥。
小閣候潮平，微徑依山轉。
雲林杳靄間，歷歷皆奇觀。
十年客京洛，每抱轅駒歎。
何意頓蕭然，朝來舟出汴。
眼界霄壤分，骨相仙凡換。
鱸從秋後肥，米到淮南賤。
幸脫兵火餘，苦爲塵網絆。
滄海寄餘齡，去此不難辦。
招邀謫仙人，騎鯨遊汗漫。
七月朔集于河沙方允迪辭疾不至已而聞新買妾甚美用葆真韵作俚語戲之
作者：趙鼎臣
朝代：宋

解佩時時夢漢濱，不將喜事報交親。
圍棋頼作爭先客，買妾方成得意人。
乍看梳裝傳內樣，剩供頭面買時新。
拚須一醉金釵側，莫向罇前著暗巡。
上恭祀圜丘天宇晴霽既慶成數日乃得小雪御製喜雪詩示羣臣代人次韵擬和
作者：趙鼎臣
朝代：宋

都人夾道袂成陰，護駕爭看萬羽林。
放仗端門歸內早，飛花梁苑慰民深。
雨暘時若皆天意，夙夜惟寅本帝心。
赤子但聞歌擊壤，未知何以報君臨。
上王京兆·其一
作者：趙鼎臣
朝代：宋

腰金入侍身逢主，裂郡疏封祿逮親。
雅俗坐如周重魯，偷兒爭似晉奔秦。
上王京兆·其三
作者：趙鼎臣
朝代：宋

大道周廬滿帝京，怪來無訟里閭清。
數行詔令家家有，到處如逢大尹行。
上王京兆·其二
作者：趙鼎臣
朝代：宋

年來輦轂富歡聲，囹圄經今四度清。
路上遺金人不拾，獄中茂草月長生。
上王京兆·其四
作者：趙鼎臣
朝代：宋

少見姦人探赤白，都無惡少擲梟盧。
西鄰禴祭東鄰學，看却肥牛不敢屠。
不寐
作者：趙鼎臣
朝代：宋

秋光已向鬢毛催，寒色仍從枕簟來。
天外角聲風引去，日邊歸夢雨驚回。
愁能醉客非關酒，老欲隨人不待媒。
擬放此身無著處，閑時只合且銜杯。
中秋夜楊時可與狄端叔載酒見過月下聯句
作者：趙鼎臣
朝代：宋

月固不可得，客亦未易逢。
相看且一笑，劇飲須千鍾。
石交事綺語，辯口如劍鋒。
血指遇巧匠，青蒿倚長松。
平生所欣慕，今夕獲從容。
我出元白後，敢躡李杜蹤。
競誇詞激烈，已覺醉蒙茸。
虛文矜畫虎，利口極雕龍。
誰能望塵拜，初不希侯封。
雲披蟾影白，露浥桂香濃。
河漢淡無色，烏鵲迷所從。
要爲青女約，從使蜚廉攻。
渡河天女懶，搗藥玉兔慵。
秋凝霜悒悒，晴解雲重重。
論功有詞客，誤曉驚惰農。
興從庾亮發，景爲仲宣供。
夜氣凄以冷，斗杓橫復縱。
文章余所短，翰墨子之丰。
酒渴思朝汲，腸饑聞夜舂。
寧盡杯中蟻，勿聽床下蛩。
思澀慚追驥，篇成類采葑。
我眠君且去，莫待鼓鼕鼕。
乙未寒食前一日陪姚季一吳和甫登崇德寺閣賦詩以駕言出游以寫我憂爲韵分得我出二字·其一
作者：趙鼎臣
朝代：宋

東風日夜狂，草木困掀簸。
牆角數枝紅，春事亦到我。
平生喜追遊，雖老意尚頗。
况逢兩飛黄，共欲參蹇跛。
喟余麋鹿姿，章服强包裹。
出門天宇寬，自視覺磊砢。
士峻則少通，務達乃多可。
悠悠何必然，所得蓋么麽。
不如全其天，曠蕩出韁鎖。
東皋幸可耕，太息願未果。
乙未寒食前一日陪姚季一吳和甫登崇德寺閣賦詩以駕言出游以寫我憂爲韵分得我出二字·其二
作者：趙鼎臣
朝代：宋

高閣切浮雲，仰觀勢嵂崒。
興來偶攀躋，意若凌超忽。
壯哉洛陽都，宮殿聳突兀。
城中十萬家，古來豪俠窟。
樓觀何軒昂，花竹爭炳蔚。
澹澹煙靄間，俯見孤鳥沒。
緬懷中令君，節鉞耀衮韍。
鎮守極膏腴，割剝到肌骨。
黄金不却老，晚節顧佞佛。
陂陀何爲者，歲久尚奇崛。
空令吾黨士，登踐許倉卒。
躊躇不忍歸，待得星斗出。
九日張師席上次韵志康
作者：趙鼎臣
朝代：宋

重陽何處可銜盃，瀛海新成百尺臺。
白雁迎霜前日到，黄花冒雨一時開。
籬邊歲歲民同樂，塞外年年上倚才。
况有登高能賦客，孫郎聲價擅天台。
九月一日舟次雍邱次翟靜叔韵
作者：趙鼎臣
朝代：宋

砌下蛩聲日夜催，秋之爲氣信悲哉。
西風不送愁歸去，白髮能將老到來。
涸轍久知吾有命，壯圖今見子方開。
相寬更辱新詩句，川上難忘逝者哀。
九月二十六日韓弼夫與十九娘赴官郢州之京山携家出餞于城南郝氏之園席上作小詩送韓兒姪咸和
作者：趙鼎臣
朝代：宋

西風吹葉落，南浦送行人。
白酒難留客，黄花不當春。
九月八日曉起絕糧舟中讀書
作者：趙鼎臣
朝代：宋

饑腸徹夜鳴，夢亂不能好。
口腹故累余，勉起不待曉。
貧家無宿糧，庖厨凈如掃。
力耕可得食，此計真不早。
居然懷抱惡，坐使百憂繞。
聊復讀我書，百家觀浩渺。
古人骨已朽，漫爛列華藻。
其言忽起予，一覽意自了。
颯然驚短鬢，怒立何草草。
壯心激衰懦，豪氣變枯槁。
捧腹故便便，不食今自飽。
方知道義力，非但文章巧。
吾命豈真窮，吾書可長保。
從今復何事，讀誦以終老。
不須哀王孫，爲謝淮陰嫗。
九月十二日詣王信孺賜第因過書院懷李蕭遠王堯明題於壁二君皆信孺客相繼登第而王獨第一故云
作者：趙鼎臣
朝代：宋

平原門下客三千，桂籍連年得兩賢。
畢竟文章歸第一，王郎後發獨爭光。
二十二日泛舟曹娥江至蔡家山以晚潮將至趨陸至白宋堰遂復登舟
作者：趙鼎臣
朝代：宋

區區州縣信徒勞，今日天涯倍寂寥。
流水有溪皆赴海，泛舟無處不乘潮。
登臨初識山川險，來往空悲歲月消。
但可此身長得飽，不妨斗米折吾腰。
二十日發都門二十三日次潁昌過故府張幾仲舊居
作者：趙鼎臣
朝代：宋

入門見華屋，愴然傷我神。
堂堂想平生，英氣猶逼人。
園花與檻竹，種植手自親。
愛之不忍觸，欲去輒逡巡。
緬懷大觀初，幕府參下賓。
前驅列貔虎，後乘邀徐陳。
縱獵轅門曉，賦詩瀛臺春。
何曾有天驕，安若兒女馴。
至今帳下吏，往往驅朱輪。
凄凉十年內，梓樹忽輪囷。
惟餘一書記，白首走埃塵。
猥忝刺史符，愧彼吏與民。
公門那敢辱，往戒猶書紳。
二月八日以藉田職事雪中至郊外歸過美之題于屋壁
作者：趙鼎臣
朝代：宋

簿領勞人不少休，暫因王事得抽頭。
不辭出郭辛勤去，聊作尋春爛漫遊。
酒興欲狂無客喚，雪花方急被風收。
鑾輿不日臨千畝，鬰鬰天田瑞氣浮。
五月十八日陪同舍諸友遊慈雲寺
作者：趙鼎臣
朝代：宋

室如蝸牛廬，氣若炊飯甑。
身無六尺長，當午意已病。
今朝忽破顔，夥此佛宇盛。
長廊引雄風，爽氣回秋令。
老僧喜客來，簟竹鋪綠浄。
書生苦易足，妙興發觴詠。
枯棋響雷雹，新唱雜雅鄭。
放懷百念空，縱飲雙瓶罄。
我衰本蒹葭，玉樹紛照映。
忽驚涉瀛洲，驟喜陪鶴乘。
日昳尚躊躇，欲去不忍徑。
歸來掩關卧，汗雨復流脛。
賜沐幸許休，命駕何妨更。
京兆王持正叔以特詔至闕下除將仕郎放歸山意若不釋然者於其行置酒以餞之·其一
作者：趙鼎臣
朝代：宋

偶然乘興度幽關，却駕柴車返舊山。
出處在君無不可，豈緣飛倦始知還。
京兆王持正叔以特詔至闕下除將仕郎放歸山意若不釋然者於其行置酒以餞之·其二
作者：趙鼎臣
朝代：宋

百首新詩興不疏，錦囊盈載出東都。
扁舟莫羨鴟夷子，自有山堂敵五湖。
代弼夫和
作者：趙鼎臣
朝代：宋

京山雖百里，何以慰吾人。
乞取蒲葵扇，持歸作小春。
代擬和御製喜雪詩
作者：趙鼎臣
朝代：宋

朝罷正元改歲華，都城飛雪夜如沙。
似知天上焦勞意，來作人間散漫花。
和氣與春生畎畝，恩波隨地徹荒遐。
君王只爲豐年喜，二月何妨見草芽。
代擬和御製睿思殿賜宴賞金橘詩
作者：趙鼎臣
朝代：宋

帝燕蓬萊月最良，廣寒仙部出中房。
浥霜火齊纍纍熟，噀霧金苞冉冉香。
地向江南移茂苑，人於天下醉清觴。
願因嘉果論忠孝，報國丹心敢暫忘。
以雙蟹盃酒餉阿寶作詩戲之
作者：趙鼎臣
朝代：宋

雙螯才映筯，一勺僅盈甌。
未足多沉湎，聊堪小拍浮。
仲春至王官鋪壁間讀時可詩戲次其韵云簿領堆中不舉頭坐令雙鬢欲驚秋蒼生未必須安石自爲青衫作滯留已而時可見之復次韵解嘲十二月復過此重次前韵
作者：趙鼎臣
朝代：宋

微官相縛共低頭，兩見燕南塞草秋。
說向蒼生應大笑，爲誰奔走爲誰留。
仲秋席上呈張幾仲
作者：趙鼎臣
朝代：宋

父老歡呼夾道周，將軍喜色在眉頭。
臨邊已見三開府，翫月何妨七倚樓。
盛事珠璣交履舄，豐年酒肉到耡耰。
請公徑作通宵飲，今夜何須秉燭遊。
任邱道中值雪贈權邑宰曹弋取道曹河間同僚也·其一
作者：趙鼎臣
朝代：宋

宿霧寒猶重，濃陰曉未分。
山川連野暗，雞犬隔村聞。
浩蕩天將雪，朦朧酒半醺。
向來臨易水，長嘯欲移文。
任邱道中值雪贈權邑宰曹弋取道曹河間同僚也·其一
作者：趙鼎臣
朝代：宋

驊騮終日在道路，鸚鵡一生遭網羅。
諸公但欲選才耳，明府其如多事何。
釜中烹魚莫倉卒，車下叩角徒悲歌。
寄書請問皇華使，今日誰堪政事科。
任邱道中值雪贈權邑宰曹弋取道曹河間同僚也·其二
作者：趙鼎臣
朝代：宋

俎豆嗟何有，櫜鞬病未能。
府中嘲短簿，門下養聾丞。
問路朝馳傳，逢人夕飲冰。
全家今飽滿，此祿懼難勝。
任邱道中值雪贈權邑宰曹弋取道曹河間同僚也·其二
作者：趙鼎臣
朝代：宋

塞南塞北平如掌，冬後冬前暖似春。
鷄唱曉聲頻送客，雪藏歸路苦留人。
論交自覺于詩薄，投分誰知與酒親。
恐被應劉來覓句，故看子建乞諸鄰。
伏日還府題王村鋪
作者：趙鼎臣
朝代：宋

火候猶騎伏，金行已立秋。
凉雖來緩緩，熱好罷休休。
歲月隨鞭箠，塵埃老置郵。
年年禾黍熟，吾道得無憂。
伯順以歙硯餉我因用前韵謝之并簡亨老以助致師之請
作者：趙鼎臣
朝代：宋

挾山超海吾豈能，章服裹之麋鹿驚。
平生忍饑耕破硯，字畫僅能通姓名。
自傳同舍有和璧，未敢攫取先以聲。
耿侯聞之顧且笑，棄擲不啻鴻毛輕。
我窮正坐毛穎誤，戀著翰墨天所刑。
少不如人今老矣，筆陣欲合陰借兵。
何郎持重欲困我，堅壁不聞刁斗鳴。
明朝一陣氣已了，大將旗鼓居吾營。
何得之見和次韵謝之
作者：趙鼎臣
朝代：宋

天府春來接步趨，立談意氣偶相符。
詩名高似三都賦，句法嚴於八陣圖。
數仞未容窺閫奧，一斑猶喜見皮膚。
不嫌俗客塵埃甚，時許篇章到我無。
余以雙雞餉彭子發初不知其皆雌也既而易之其謬如前子發有詩因次其韵
作者：趙鼎臣
朝代：宋

家貧苦厭雞，粱稻費畜養。
群居頗狼籍，庶類日崇長。
持以贈東家，料擇增鹵莽。
經旬默不鳴，先生爲拊掌。
馬也牝而驪，達士有遺相。
望之似木雞，何嘗微技癢。
當令守其雌，不必厲清吭。
開籠鄭女雙，對舞江妃兩。
索我於形骸，見爲無乃爽。
聊復相解頤，風來聞笑響。
余去冬赴南陽過尉氏以不獲見孫少魏爲恨近於同僚處見孫詩次韵寄之
作者：趙鼎臣
朝代：宋

髮如黑漆未成翁，野鶴孤高不受籠。
踠足自疑天宇隘，舉鞭可但冀羣空。
閑吟秀句邀詩客，自協新聲按舞童。
已卜異時干典謁，莫嫌俗士不教通。
余嘗假酒於楊時可既而償之時可不受因以詩見餉次其韵
作者：趙鼎臣
朝代：宋

君家子雲老無酒，好事時煩親與舊。
車邊大腹載鴟夷，從事督郵無不受。
諸孫今復可憐人，官冷何嘗堪炙手。
家雖有酒不自持，橫來澆我談天口。
余少時嘗種竹於所居之南號竹隠今二十年矣而隠之志蓋未遂也孫志康善篆嘗欲得竹隠二字題其上因敘所以爲詩以乞之且呈好事諸君子各乞一詩以爲舊隠光華
作者：趙鼎臣
朝代：宋

先君昔謝事，勇退不待年。
區中五畝宅，郭外二頃田。
歸裝無一金，買書費萬錢。
余時老萊衣，方冠絕可憐。
賜第殿東廂，棄官天北邊。
耕耘具甘旨，采掇求蘭荃。
積竹南牆下，清陰頗蕭然。
謂此可隠矣，曰余其老焉。
人事喜齟齬，壯志誠遷延。
身遭患難餘，仕爲饑凍牽。
浮舟客江湖，仗劍臨幽燕。
兒女道路長，歲月鞍馬捐。
一與故隠別，逮此成華顛。
傳聞籜龍兒，一一長刺天。
出處令人悲，太息夜不眠。
同舍有孫楚，筆勢何翩翩。
未甘丞相後，不許中郎前。
何以慰此君，丐子翰墨妍。
持歸榜吾隠，不翅青玉鎸。
異時儻過我，物色揚雄廛。
貧家何所有，滿林玉碧鮮。
渭川已太廣，淇澳空自賢。
君看青琅玕，知我非臞仙。
余數與同舍唱和而何亨老獨否耿伯順以詩挑之因次其韵
作者：趙鼎臣
朝代：宋

巧匠未嘗夸所能，解衣槃薄初不驚。
紛紛衆史爭舐筆，我獨以此全其名。
坎其擊鼓瓦釜鬧，黄鐘大呂元希聲。
揚雄有口吃不語，長安小兒心欲輕。
一朝胸中吐白鳳，至今千載猶儀刑。
頗疑將軍固多許，銜枚十萬藏奇兵。
可憐吾黨有壯士，疾鬭不暇金鼓鳴。
寄聲大耿莫倉猝，火急防渠夜斫營。
余有鑑其製如書冊戲號勳業簿取子美詩所謂勳業頻看鑑者馬子約題詩其上云勳業簿中頻點撿只添白髮與蒼顔和之
作者：趙鼎臣
朝代：宋

人心各自如其面，白首論交尚不情。
惟有箇中真莫逆，時時相對說平生。
侍耕詩三首·其一
作者：趙鼎臣
朝代：宋

記取宣和第一年，鑾輿曉出勸耕田。
侍臣競欲終千畝，大半農夫不暇鞭。
侍耕詩三首·其三
作者：趙鼎臣
朝代：宋

巍巍端拱聖曾孫，束帛如山賁遠村。
千畝欲嚴宗廟禮，三推親屈帝王尊。
侍耕詩三首·其二
作者：趙鼎臣
朝代：宋

田頭老父話生平，不學終軍漫請纓。
南畝未爲遭遇晚，親逢天子問春耕。
偶成
作者：趙鼎臣
朝代：宋

此身三十九年非，高論逡巡已少卑。
未解營生窮似蝨，不堪作吏鈍如椎。
春光爛熳然心火，愁緒牽連織鬢絲。
却羨耦耕人最樂，只應沮溺是吾師。
允迪和詩吝茶弗出而約以棋取之再次韵
作者：趙鼎臣
朝代：宋

仙人爛柯山，坐隠多奇方。
我昔夢見之，正爭紫羅囊。
豈獨寸筦窺，固已一臠嘗。
至今不語妙，了了皆中藏。
陋哉王積薪，亦復干帝皇。
遠矣羊玄保，恨不同閭鄉。
誰與子方子，忽作鬭雞昂。
居然鏜其鼓，甚矣子之昌。
吾師乃庖丁，未嘗嬰刃芒。
遥知吾髮短，不必終纓長。
明朝受敵降，築壇千步强。
沙溪委道周，北苑陳中堂。
想復聞我言，怒欲奮臂當。
竟無百勝策，空有九回腸。
元祐中先人將漕淮南與長樂林旦次中爲僚其子碩儒膚與余游相好也後三十五年復相見於京師道舊涕淚已而復遣其愛子薿見過仍辱贈詩敘疇昔之好次其韵答之
作者：趙鼎臣
朝代：宋

往歲丁年戲綵同，別來幾度茁葭蓬。
貧無負郭嗟吾拙，老有名駒慰子窮。
雲斷太行雙拱木，鶴歸華表兩悲翁。
更憐頭裏千莖雪，縱得春風不解融。
八月二十日晚凉可喜秋思浩然乘興獨遊至崇寧寺謁須上人表以次元聞而造焉既歸而作是詩
作者：趙鼎臣
朝代：宋

秋風日已佳，今我何不樂。
出門念所之，興至不待約。
言乘獨往願，偶信登山脚。
道人心似灰，白首無住著。
經旬不下堂，爲我躡芒屩。
茶瓶既徐進，澗水亦屢酌。
談從青山遠，思與孤雲薄。
俯觀市上人，擾擾何紛泊。
向來簿領中，豈復知寥廓。
兩侯天下士，皎若雲間鶴。
肯作噲等伍，此意真不惡。
少年悅紛華，寒士守寂寞。
譬如冰與炭，志亦言其各。
請爲東土游，一繼支許作。
八月十一日山中早發薄寒凝冰馬上重裘尚未能以禦寒也時將中秋感舊而作
作者：趙鼎臣
朝代：宋

蕭索嵐州路，天寒已著人。
可憐挾纊日，不待飲冰辰。
凉夜更籌永，清秋月色新。
去無河朔飲，絺綌故相親。
六月十二日被檄詣邊道中即事
作者：趙鼎臣
朝代：宋

驅馬日尚早，解鞍天向晨。
風雖排酷吏，雨復滯行人。
保障連營遠，陂塘發興新。
荷花嬌欲語，愁絕故傷神。
再和二首·其一
作者：趙鼎臣
朝代：宋

天上紛紛地上勻，攙先來作塞垣春。
不憂病客衣無褐，要助詩翁筆有神。
且可留連遮瓦礫，莫教容易雜泥塵。
悔將布鼓雷門過，謝罪從今欲自新。
再和二首·其二
作者：趙鼎臣
朝代：宋

冬來玉燭更調勻，傍歲先教雪報春。
色借樓臺呈氣象，力欺狐兔失精神。
故應桃李知陰德，聊許冰霜作後塵。
不用漁蓑苦圖畫，使君詩句自清新。
再次前韵戲志康
作者：趙鼎臣
朝代：宋

賈侯少日規原涉，酒徒劍客交相接。
官成忽綰縣令章，文墨能令豪士怯。
滿庭牒訴若沈迷，過眼詩書聊領獵。
發狂正爾不能堪，大叫赫然胥吏懾。
西城曉出頗匆匆，日射圍場光有曄。
鹿傷鶴膝畏鵰盤，兔中鶻拳愁犬躡。
獲多意解始開顔，暗覺微渦生兩靨。
逡巡下令釋前禽，尚恐流殷人競喋。
不知誰忽遣君知，佐饔而嘗心頗輒。
新詩不減子虛篇，喜意似書城濮捷。
更因乞肉苦譏嘲，句險詞夸終類俠。
莫瞋令尹少須之，報聘已裝珠一篋。
再次韵
作者：趙鼎臣
朝代：宋

何郎文章魯之變，句落毫端紛玉霰。
夜長乘雪出詩軸，十里銀光摇素練。
西山作筆鋒已禿，東海凝冰蓋其硯。
欲搜月兔出三窟，肯比崑瑶夸一片。
梁園詞賦不收拾，散落人間今幾卷。
應憐我窮被雪壓，冷屋號寒命如線。
故將佳句發陽春，昔也瀌瀌今睹晛。
白頭嗜酒尚書郎，日給二升心所戀。
不愁家作四壁空，每得新詩便忘倦。
啼饑更自有癡兒，妄想朝來天雨麵。
再賦杉字韵呈美之
作者：趙鼎臣
朝代：宋

高卧終朝對碧巉，肯將志氣逐塵凡。
眼穿斜谷雙蓬鬢，身在長安一布衫。
未把漁竿栖漢瀨，定隨霖雨起商巖。
明堂有日求梁棟，認取凌雲萬丈杉。
冰齋
作者：趙鼎臣
朝代：宋

生于水而寒于水，都在君家燕座中。
只箇從來堪受用，何須更遠挹清風。
凈名境界
作者：趙鼎臣
朝代：宋

老子方丈裏，先生缾鉢間。
須將爲實用，過後沒機關。
初見太行
作者：趙鼎臣
朝代：宋

已作鹽梅濟時了，却收霖雨入山來。
當年富貴汾陽郭，異代功名相國裴。
劉孝叔輓詩
作者：趙鼎臣
朝代：宋

登科方欲冠，謝病未當傳。
歡喜榮親日，康强任子年。
入川將老矣，返魯遂終焉。
他日南城路，回車一愴然。
劉阮祠
作者：趙鼎臣
朝代：宋

採藥偶從山裏去，尋家却自洞中歸。
朝雲暮雨漫愁絕，古往今來果是非。
十一月十七日大雪晝夜不止平地盈數尺十九日雪中與時可載酒相率出郊謁子莊因登爽亭臨軒縱飲四望浩然澒洞一色真奇勝也孫志康畏寒不出已而有詩因次其韵
作者：趙鼎臣
朝代：宋

小閣僅堪容一席，西望諸山天咫尺。
興來踏雪共登臨，徑醉何曾論斗石。
風前少皞陳堂堂，萬騎銜枚替戾岡。
傾河倒漢天上落，藍寶荆珍盡捲將。
海邊屬國寒到骨，簾裏壽陽花滿房。
恨君閉戶不好奇，三人醉倒君不知。
須憐暖律易消鑠，行見芳洲生杜若。
肯捐凍死求一適，聊畏思歸老莊舄。
十二月二十一日雪取道置酒於清白堂林正仲有詩次韵
作者：趙鼎臣
朝代：宋

花飛何事急，紈細不勝裁。
睡起明書幌，粧成濕鏡臺。
多情調玉燭，作意恥金罍。
授簡何容易，相如欲到來。
十五日冬至次長垣王强夫置酒雪大作醉中踏雪步行出西城登錦繡亭
作者：趙鼎臣
朝代：宋

蕭蕭冷木噪寒鴉，未有春風發柳芽。
應爲亭邊無錦繡，天公散水自成花。
即事
作者：趙鼎臣
朝代：宋

昔日同門生，頍弁彯華纓。
當年總角彥，束带揚王庭。
故人憐我頑，千里特寄聲。
開緘亦何言，終篇歌鹿鳴。
舉手謝友人，愧君鄭重情。
鵬鷃各有適，枉尋余所輕。
去冬張若水伯奮以雪詩示余懶不暇和張屢趣之因謾謂張候有雪當奉和二月五日平旦雪數寸遽作此詩
作者：趙鼎臣
朝代：宋

春分猶著御冬衣，寒色憑陵暖自遲。
入眼未教花惱客，斷腸先被雪催詩。
酒中有聖曾何敢，醉裏尋鄉自不辭。
柳絮因風佳句在，報君已負一年期。
古意堂
作者：趙鼎臣
朝代：宋

破鼎如鐺價萬金，古文科斗費推尋。
不須更待琴弦足，會有幽人識此心。
句·其一
作者：趙鼎臣
朝代：宋

詞源江海浩奔忙，句法風騷森出入。
句·其二
作者：趙鼎臣
朝代：宋

古來此景歎經歲，今夜誰家不倚樓。
史東美置酒見招偶以釋奠致齋不果往因爲詩戲之以請他日之約兼呈周與劉敏叔
作者：趙鼎臣
朝代：宋

登車未肯便埋輪，置酒邀賓一笑春。
北海尊罍知意重，太常官職恨齋頻。
愁霖已逐清歡失，勝槩空隨好夢新。
喚取江潭憔悴客，莫教偏作獨醒人。
司令謝兢元賜以詩見索近文且敘世舊次韵謝之
作者：趙鼎臣
朝代：宋

少年識字是天刑，妄意扶摇起北溟。
我似羸羊安可駕，子如快劍不須硎。
汗傳驥種方新赤，氈付衡門只舊青。
滿紙惡詩將底用，爲糊新樣小圍屏。
和欽止桐廬中道見寄二首·其一
作者：趙鼎臣
朝代：宋

邂逅來隨牒，因循未拂衣。
江鄉知舊少，京國信音稀。
老廢書千卷，愁寬带十圍。
故人鴻鵠舉，燕雀自卑飛。
和欽止桐廬中道見寄二首·其二
作者：趙鼎臣
朝代：宋

昔忝同僚分，深慚國士知。
髮衰將得白，衣素已成緇。
富貴君餘事，功名彼一時。
臘梅如可寄，爲折最南枝。
和默庵喜雨述懷二首·其一
作者：趙鼎臣
朝代：宋

昨日江頭晚雨天，一舟如葉可扁然。
故人政自把鋤急，歎想當時子在川。
和默庵喜雨述懷二首·其二
作者：趙鼎臣
朝代：宋

一翻雨過艷陽天，桃李無言還寂然。
解道春江斷橋句，舊時聞說徐師川。
唐康功輓詩二首·其一
作者：趙鼎臣
朝代：宋

命也人難料，天乎子可憐。
愁看一片玉，埋向九重泉。
已覺荆枝悴，空餘綵服鮮。
老親今八十，行路亦悽然。
唐康功輓詩二首·其二
作者：趙鼎臣
朝代：宋

意氣聞他日，聲名蓋此邦。
膽令姦吏破，心使壯夫降。
頓失歆龍一，仍存賈虎雙。
風流嗟已矣，洒淚向秋江。
喜凉亭
作者：趙鼎臣
朝代：宋

小亭新築藕花邊，爲愛陂塘五月天。
最好一番風雨過，瓊珠無數落清泉。
喜晴
作者：趙鼎臣
朝代：宋

我田既臧，零雨其濛。
嗟我農夫，憂心沖沖。
穀旦於差，薄言往愬。
謂天蓋高，上帝臨汝。
杲杲出日，有嘒其星。
穫之挃挃，我倉既盈。
薄采其芹，于彼行潦。
神之聽之，無德不報。
喜聞方時敏來
作者：趙鼎臣
朝代：宋

浙江爲客久，汴岸艤舟新。
未暇趨東閣，先來覓故人。
棋應緣老退，詩不爲家貧。
土物惟襄錦，堪爲照乘珍。
喜雨
作者：趙鼎臣
朝代：宋

蹔舉催科手，來吟喜雨詩。
不徒人物惠，且免吏民嗤。
三日霖隨應，千箱樂在茲。
爲言農事好，卒歲保嘻嘻。
喜雪上王尹
作者：趙鼎臣
朝代：宋

一封細札下明光，幕府匆匆夜促裝。
天子賜書追賈馬，師臣草制拜龔黄。
東都已散隨車雪，西雒初留聽訟棠。
三日造朝真未速，方須杞梓構明堂。
嘲春詩
作者：趙鼎臣
朝代：宋

天公是春父，后土是春母。
風雨作春媒，桃李爲春婦。
桃李嫁春來幾時，春工不肯使人知。
昨夜小桃微破萼，漏泄春情春不覺。
嘲詠詩
作者：趙鼎臣
朝代：宋

堯俗雖勤儉，并兒可嘆嗟。
井牽長頸盎，山駕破轅車。
八月霜如霰，三春雹似瓜。
頭蓬非願女，膏沐欠油麻。
四月二十七日雨後詣府學道過辟雍不暇謁權朝美歸以詩寄之
作者：趙鼎臣
朝代：宋

三日霖雨足，四郊牟麥稠。
日長渾似夏，風冷却疑秋。
璧水勞心曲，車輪阻道周。
桃花如爛熳，他日定來游。
均文屢約相過近得書輒遷延偶讀予梅花詩次韵以趣北轅之約
作者：趙鼎臣
朝代：宋

江南仲御才英發，身佩瓊琚冠寶月。
驊騮未肯就韁銜，乍蹋天街頻齧掣。
忽然醉裏謫三湘，頓覺新詩愈超絕。
人疑夫子不堪憂，豪氣壯心當少折。
不知世故轉磨礲，凜凜太阿初不缺。
歸逢北客笑無言，但道湖南苦秋熱。
許來過我已三書，欲對清樽話離別。
可憐楊葉漫飛煙，坐嘆榴花空點血。
平生一諾季將軍，邂逅相逢應有說。
頗聞列屋盡蛾眉，自教繞梁歌郢雪。
君能輒暇暫來無，莫待新聲都按徹。
塞下
作者：趙鼎臣
朝代：宋

相逢奔走兩河壖，來往空驚月再圓。
王事敢辭同契闊，客遊還喜共周旋。
暮行野岸泥三尺，夜宿人家屋一椽。
歸看彭郎應大笑，東軒何事不留連。
夜泛剡溪
作者：趙鼎臣
朝代：宋

剡溪清淺石稜稜，夜半星稀月欲升。
獨恨此間無可訪，不須野雪興方乘。
夜直宿有懷
作者：趙鼎臣
朝代：宋

坐愛王孫不嗣音，東家芳草怨何深。
柳芽得雨皆青茁，花葉隨風故陸沉。
未可便成春去恨，猶堪自强老來心。
直須淡墨題名了，一醉相期到上林。
夜行見懷
作者：趙鼎臣
朝代：宋

家無儋石儲，日費千鍾飲。
避謗醉爲鄉，嗜眠書作枕。
忘機鳥已馴，有道魚不淰。
栖遲天一涯，浪漫歲三稔。
日月漸悠悠，肺腸空凜凜。
平生師孔孟，夙昔陋顔沈。
膺門感恩義，噲等荷題品。
報德力未能，量己事已審。
新詩辱雕鎸，浩嘆忘食寢。
但願酒不空，何事文如錦。
大司成葛雅卿輓詩
作者：趙鼎臣
朝代：宋

兄弟同升世所難，公家伯仲盡鵷鸞。
甘泉侍從雙狨坐，國子先生兩杏壇。
丹旐隨舟千里哭，豐碑表墓萬人看。
白頭故友空垂淚，一紙新書墨未乾。
奇將赴廷試用韵
作者：趙鼎臣
朝代：宋

憶昔先公一束書，起家儋石向來無。
子孫但欲傳倉庫，婚嫁何曾議鄭盧。
孝弟一門貧自樂，科名三世喜相呼。
更須力獻平津策，奪取龍頭慰老夫。
子莊出獵僕不與聞志康有詩次其韵
作者：趙鼎臣
朝代：宋

歲窮於冬春未涉，雪入田中餘潤接。
鷹鸇欲擊膽方張，狐兔正肥心已怯。
忽呼小隊試周旋，直並西山窮射獵。
將軍約束金鼓震，令尹指麾豺虎懾。
平原淺草陣橫斜，後勁中權旗曄曄。
林空肯使逸禽飛，澤竭不煩追騎躡。
正堪大嚼出饞涎，安用千金酬笑靨。
風毛漠漠任教吹，雨血紛紛誰所喋。
不容杜曲隨李廣，顧肯桑間問靈輒。
廟謨不戰方兩階，邊塵已靜休三捷。
酩酊如余乃醉仙，雄豪似子真儒俠。
明朝得雋儻相過，買酒尚堪吾倒篋。
子莊獵於近郊志康聞之盛贊如皋之舉且督分鮮之餉再以詩往而子莊不報夫踐霜雪跨陵谷以從禽荒之游樂則樂矣然未必賢伉儷之所喜也不然鮮胡爲而不至哉故余再次來韵以索其情
作者：趙鼎臣
朝代：宋

愛君談兵如趙涉，往與西人鋒刃接。
尊前或詆次公狂，市上頗疑韓信怯。
忽然結束變軒昂，駑馬自驅千騎獵。
狐狸博碩正吾須，鳥雀細微誰女懾。
風馳白羽欻驚飛，火點紅旗時一曄。
將叔無狃戒其傷，君足正應防婦躡。
千金之子不垂堂，坐使顰眉羞美靨。
徑當去劍釋皮冠，腥血淋漓休使喋。
賢如孟光不與謀，搏獸於原毋乃輒。
聞君三日靜思愆，謝過莫如吾計捷。
熊膰兔首速分張，好客庶幾閭里俠。
歸家一笑定卿卿，止獵之書猶滿篋。
宋京宏甫見和再次韵
作者：趙鼎臣
朝代：宋

水花浮空出奇變，散者爲霙圓者霰。
天翁大是富家翁，細碎剪雲親染練。
山陰曉起右軍泣，不見墨池安得硯。
從來緣水不充饑，此日正堪批作片。
書生冷淡惡生活，忍凍悲吟詩滿卷。
不知北里富薰天，舞袖對花裁圈線。
紅爐熾炭坐生春，本不畏寒那憶晛。
蘭臺賦風不賦雪，好色豈殊蜂蝶戀。
不如諸孫藝且賢，蜀烹啖客初無倦。
諸公速辯欲忘歸，盡磨東莊千斛麵。
客舍喜雪呈邵稽仲
作者：趙鼎臣
朝代：宋

和氣先來慰旅人，中宵溫暖便知春。
但疑造化回天地，豈料風雲動鬼神。
洗濯萌芽歸草木，掃除瘴癘入埃塵。
隔牆似聽閭閻說，邵父朝來喜色新。
宣和四年五月辛亥詔以神宗皇帝所書鼎說十二字藏於延英閣臣鼎臣賦詩以紀其事
作者：趙鼎臣
朝代：宋

孤臣生苦晚，僅及熙寧初。
雖霑化育恩，不睹衣冠餘。
嗚呼丕顯哉，謨訓存諸書。
議論略秦漢，制作追唐虞。
每聞父老言，太息涕淚濡。
不意垂老年，觀此河出圖。
禹鼎淪泗水，異說紛相誣。
蔽之十二言，一洗諸儒迂。
天意蓋若曰，世定後聖無。
要當纘禹功，千載與之俱。
各力所未遑，翼子其付諸。
崇寧果圖功，繼志若合符。
屹然奠九鼎，四海安覆盂。
此書天所錫，制器實權輿。
巖巖寶閣尊，萬靈所依於。
嗟爾九州民，跂行與蹶趨。
瞻之必稽首，過者當下車。
容之在藁城聞欲從帥辟用前韵戲之
作者：趙鼎臣
朝代：宋

使者爭飛薦鶚書，論才何止朔方無。
從軍更欲投毛穎，仗劍還思跨的盧。
塞北吏民方眷戀，晉陽耆舊已歡呼。
可憐公綽堪廊廟，漫作區區薛大夫。
宿天章寺
作者：趙鼎臣
朝代：宋

高士已陳迹，青山猶故居。
地存脩禊水，俗有換鵝書。
舊像丹青改，諸山楷法疏。
我來尋壞壁，妄意有遺餘。
寄外兄張會之
作者：趙鼎臣
朝代：宋

與兄憔悴各他鄉，細數平生可斷腸。
少日父兄俱過隙，老來兒女忽成行。
夢游湖北心常折，身在周南鬢已蒼。
莫向秋風原上望，脊令飛墮轉悲凉。
寄山陰隠者
作者：趙鼎臣
朝代：宋

聞道山陰老，春來樂有餘。
饑餐一盤飯，閑讀兩行書。
竹裏親沽酒，江邊自買魚。
何曾入城市，人事轉生疏。
寄楊時可許少尹時有從兄之喪
作者：趙鼎臣
朝代：宋

憂患相隨不少寬，出門贏得淚汍瀾。
豈知桃李爭春色，但覺塵埃逐馬鞍。
客裏自應書問少，老來尤念別離難。
故人曾解相思否，乞取相思過眼看。
寄武景才
作者：趙鼎臣
朝代：宋

清漳北去水滔滔，一舍相望倍鬰陶。
腐肉豈宜攖利劍，小鷄聊用試牛刀。
馮驩久客彈長鋏，揚子多愁賦廣騷。
無限秋風助佳興，故人不見我心勞。
寄題寶應縣五柳亭
作者：趙鼎臣
朝代：宋

肯向明時事隠淪，亭邊五柳漫摇春。
當年未易勝今日，此地還如見古人。
高興不隨霜葉盡，清風長與露條新。
何妨便著先生傳，一洗淮南俗吏塵。
寄題遐觀閣
作者：趙鼎臣
朝代：宋

子長南遊探禹穴，自誇歷覽多所列。
歸來落筆方著書，意與素王爭巧拙。
謫仙早亦勤四方，沉浮江海遨齊梁。
腹中領略幾萬里，文焰萬丈如許長。
取之欲富觀欲博，貪多豈不如谿壑。
直將眼力徧八方，達者應悲用心錯。
不如五柳宅邊一老人，家貧無錢常閉門。
時時矯首聊寓目，但見倦飛之鳥無心雲。
老人觀之釋然悟，歸去來兮從此賦。
勉旃爲謝倚欄人，著眼應須在渠處。
寄高陽宰張即功
作者：趙鼎臣
朝代：宋

方丈仙山客，高陽辯士鄉。
聖朝新命吏，茂宰近爲郎。
烽火三關戍，塵埃百戰場。
幽燕通聘問，蕃漢雜耕桑。
政簡人安堵，刑清舍掩棠。
萬家魚蟹賤，十里芰荷香。
置酒時多暇，裁詩夜未央。
水摇天影亂，風送角聲長。
驟見秋雲白，相思塞草黄。
無忘寄消息，看取雁南翔。
寒日前二日直宿省中
作者：趙鼎臣
朝代：宋

古屋寒無禁，幽眠夢不成。
鼠留窺硯迹，風度響窗聲。
人語天將曉，春陰日未明。
起來搔短髮，端自有餘清。
寒食前一日率趙伯山李漢老楊時可秦夷行劉仲忱游西池泛舟置酒分韵賦詩以每日江頭盡醉歸爲韵余得江字因即賦所見
作者：趙鼎臣
朝代：宋

老欲爭春未肯降，强陪諸彥倒空缸。
上林春景宜寒食，水殿樓臺勝曲江。
花裏人家酤酒斗，葦間釣艇買魚雙。
眼穿不見春風面，翠袖依微半隠窗。
寒食道中病目
作者：趙鼎臣
朝代：宋

今年已作暗寒食，此日正如盲老翁。
病眼昏昏迷白黑，幻花隠隠出青紅。
人歌人哭千家裏，春雨春晴一夢中。
會放目光牛背上，轉頭何事不成空。
小橋
作者：趙鼎臣
朝代：宋

山接青天欲盪摩，秋風騷客獨經過。
怪來詩句無容和，端爲煙嵐發興多。
少夷見和戲以其韵贈之
作者：趙鼎臣
朝代：宋

南郭先生心似灰，一官偶向此間來。
詩才舉世當歸遜，德行何人敢望回。
三徑就荒知有命，十年不調惜無媒。
更添貧病相料理，頗遣黄花近酒盃。
屬疾在告郡中諸公相繼服藥戲作病中九客歌
作者：趙鼎臣
朝代：宋

將軍膽氣凌秋天，百札曾將一箭穿。
倒牀忽作兒女眼，悲啼出淚如湧泉。
會稽令尹形悍堅，新買蛾眉費萬錢。
未容纖腰小回旋，徑煩藥餌親調煎。
山陰大夫祖文淵，彎弓射賊口垂涎。
壯士亦苦頭風偏，河潤九里風化傳。
坐令丞簿相牽聯，請醫買藥爭後先。
剡中有宰正鳴絃，携琴忽泛子猷船。
入城巵酒不下咽，但飲柴胡如吸川。
沃洲公子黠可憐，斬關夜遁呼不前。
道中揮斷九鐵鞭，抱病誰復能輕便。
鑄錢短簿非凜然，捧心欲效西子妍。
青衫從事世所捐，亦遭病鬼相傍緣。
戲成嘲語如怪顛，一讀坐使沉痾痊。
山中即事
作者：趙鼎臣
朝代：宋

山谷崎嶇路寂寥，我行今日是何朝。
春歸陽木青先變，雪落陰崖凍不消。
遲日映雲猶未暖，餘寒挾雨尚能驕。
絕聞近舍村酤美，野老相逢苦見邀。
崔德符作湖園詩以寄邢子强次韵
作者：趙鼎臣
朝代：宋

吏道如棼絲，坐覺意味少。
我豈無一簞，當食自不飽。
邂逅崔子真，霜林挺孤篠。
十日九閉門，想見獨傾倒。
悠悠四十年，識君恨不早。
晤言曾幾何，告別驚草草。
昨枉湖上作，盛贊池亭好。
平生邢子才，投分紵與縞。
政當樂濠魚，定不驚鷗鳥。
解榻念君來，此意不待曉。
似聞百花洲，一雨浄如掃。
嵐谷道中
作者：趙鼎臣
朝代：宋

汗漫穿巖谷，悠悠不計程。
林鳩呼婦宿，驛馬带駒行。
葉落知霜早，禾登喜歲成。
潺湲溪水急，未暇濯吾纓。
張子儀以省員罷官若不釋然者以詩勉之
作者：趙鼎臣
朝代：宋

折腰斗米笑徒勞，薄宦何能損一毛。
他日未應忘令尹，今年還是省東曹。
溟鵾得水鱗終變，韝鶚逢秋勢必高。
隋岸春深好楊柳，莫將歸思滯江皋。
彭樂道輓詩三首·其一
作者：趙鼎臣
朝代：宋

絳帳名雖早，青衫位不登。
對囚常涕泣，奏當極哀矜。
養氣勞存想，看書廢寢興。
短檠留案上，不復夜挑燈。
彭樂道輓詩三首·其三
作者：趙鼎臣
朝代：宋

身老羞干祿，家貧喜著書。
妙雖窮比興，粗亦到蟲魚。
潘令官何拙，虞卿意不疏。
傳詩今有子，應不廢菑畬。
彭樂道輓詩三首·其二
作者：趙鼎臣
朝代：宋

法吏真雞割，儒衣歎陸沉。
官曹曾接武，談麈獨傾心。
笑我趨時懶，知渠味道深。
微言今已矣，慷慨獨沾襟。
得符先生作焚香寮東郡趙鼎臣賦詩以寄之
作者：趙鼎臣
朝代：宋

編蒲爲簾竹爲牀，先生一室如僧房。
乞米未來朝食粥，閉門不出坐焚香。
銅爐霏霏擢煙縷，長伴詩翁作詩苦。
郁然百和入肝脾，散落詩中出奇語。
昔年我亦預言詩，裹糧問道今其時。
肯將司法盡傳我，願與先生管香火。
憫旱
作者：趙鼎臣
朝代：宋

陌上行人欲飲冰，常年四月未炎蒸。
熱因常侍雖無據，塵類元規自可憎。
南畝望雲心激烈，老巫當午氣憑陵。
故應此旱由風伯，訟汝于天豈不能。
憶昔行送彭子發
作者：趙鼎臣
朝代：宋

憶昔黄粱炊未熟，太學七人同日逐。
先生不免弟子嘲，胯下頗遭年少辱。
古人高誼今則亡，惟有彭公色慨慷。
皇華已建使者節，青眼尚看同舍郎。
三年牢落江湖上，頼有故人相倚傍。
我窮凡鬼輒累公，公復參差我何望。
世間榮辱何紛紛，覆手爲雨翻手雲。
請將得失問北叟，敢以喜慍觀子文。
滿斟滑盞如船大，舉酒屬公公且坐。
看公骨相合封侯，今日入朝明日賀。
戲書紙尾寄猶子棄問錦繡亭春色
作者：趙鼎臣
朝代：宋

新年桃李漸胚胎，錦繡亭邊處處栽。
寄汝館陶三尺素，要知春色寫將來。
戲楊丞許尉
作者：趙鼎臣
朝代：宋

楊侯作書倚庭柱，不覺震雷掀屋去。
許侯一盞便醺酣，遮莫王公也箕踞。
兩君落魄不堪聞，愁殺當年鄭廣文。
看却聾丞并酒尉，何曾敢說故將軍。
戲馬子約
作者：趙鼎臣
朝代：宋

羅敷十六鬢如雲，五馬徘徊動使君。
見說黄金難可意，試憑青翼去相聞。
披風
作者：趙鼎臣
朝代：宋

脩竹不受暑，暗驚疑故人。
暫來聊解慍，徑去不驚塵。
汗濕衣裳雨，書翻几案鱗。
快哉那獨敢，贈爾耦耕民。
擬和元夕御製
作者：趙鼎臣
朝代：宋

萬戶千門綉作團，未央宮闕聳巑岏。
燈花無數排金粟，月魄當空倚扇紈。
香繞御爐煙羃羃，玉瑶仙珮響珊珊。
遊人共說歸來晚，一枕鈞天好夢殘。
擬和元夕御詩
作者：趙鼎臣
朝代：宋

元夜新添一月春，麴輕花嫩未成塵。
笙歌滿地醉還醒，樓閣中天奐且輪。
新樂妙如儀鳳舞，遠人動似塞鴻賓。
不知湛露恩多少，但見三韓拜舞頻。
故大司成葛亞卿輓詩·其一
作者：趙鼎臣
朝代：宋

行義知名早，雲霄得路遲。
喜聞儒者用，忽歎哲人萎。
故事留青鏁，平生有素絲。
馬鳴猶躑躅，似記入朝時。
故大司成葛亞卿輓詩·其二
作者：趙鼎臣
朝代：宋

璧水除官日，漳濱卧疾年。
賀書猶未報，弔客已相先。
夢幻真空矣，衣冠尚儼然。
平生詩滿篋，當自有人傳。
故太原郡太夫人李氏輓歌詩二首·其一
作者：趙鼎臣
朝代：宋

德配平原盛，家傳相國親。
桂抽三筍茂，玉種兩株成。
化劍中秋冷，藏舟半夜驚。
凱風從此去，忍聽自南聲。
故太原郡太夫人李氏輓歌詩二首·其二
作者：趙鼎臣
朝代：宋

大郡開湯沐，高堂問凊溫。
腰金仍及婿，持橐更連孫。
養極千鍾富，身兼五福尊。
從今雋京兆，誰爲賞平反。
故安定郡太夫人郭氏輓詩二首·其一
作者：趙鼎臣
朝代：宋

象服承恩日，金牋告第初。
御前頒詔旨，天上寫除書。
流水三春逝，黄粱一夢虛。
七絃雖自足，亡已復何如。
故安定郡太夫人郭氏輓詩二首·其二
作者：趙鼎臣
朝代：宋

卜葬開新兆，從姑返舊塋。
二卿銜恤意，八座悼亡情。
蘋藻全拋却，松楸已種成。
魚軒相逐去，非復是平生。
方時敏以茶餉李蕭遠因作詩止茶其弟元若允迪聞之謂茶不可止和其詩復以茶二餠寄其兄三子皆余所善也時敏既止茶不當復受允迪之餉而蕭遠巍然亦不得以獨饗也故次其韵以請二子
作者：趙鼎臣
朝代：宋

得士一夔足，我獨交兩方。
腹有書五車，家無錢一囊。
人皆不堪憂，慍色渠未嘗。
大馮河梁上，正作龜頭藏。
西山挹爽氣，北窗傲羲皇。
對茗不肯飲，醉倒溫柔鄉。
泮宮有臞仙，野鶴姿昂昂。
少年苦書淫，壯歲惟詩昌。
平生重取與，一介分毫芒。
受貺獨不辭，大啜意甚長。
我本田間人，雖老尚木强。
邊韶請割席，陸羽願升堂。
破鐺雜薑鹽，煎煮我所當。
丐子龍鳳骨，澆我藜藿腸。
既以詩乞酒於勝非而彥文云吾酒殆不減渠當以餉子九日遶菊獨對空樽而彥文使至因次前韵戲之
作者：趙鼎臣
朝代：宋

雨裏黄花愁正絕，籬邊白酒意殊深。
曲拳自覺我無用，然諾誰知公不侵。
便許餔糟真好事，獨令染指亦何心。
小哉正恨鴟夷腹，傾倒聊堪一再斟。
既和時敏止茶詩矣而允迪所餉猶未及請再次韵求之
作者：趙鼎臣
朝代：宋

鉤繩異曲直，鑿枘殊圓方。
蛤死不脫殻，錐穎要出囊。
風蛇互矜憐，蚌鷸相探嘗。
紛然天壤間，巨細靡不藏。
孰能使之齊，賢哉我未皇。
付之將毋同，蠻貊猶故鄉。
方生天馬駒，頭作千里昂。
平生剛褊心，立朝慕周昌。
置之岯山下，所用乃針芒。
苦憎茶擾人，能妨春夢長。
季也謂不然，辨理殊堅强。
我欲兩可之，笙磬同一堂。
楚人固失矣，齊論亦豈當。
請歸亡是翁，文字搜枯腸。
昔官會稽故侍講呂公原明丈請以其孫揆中者娶余之長女既受幣矣無何揆中與余女未成婚而俱卒濟陰簿本中則揆中之弟也近於同舍林德祖處見其所與石子植唱和詩子植又余太學之舊僚也故次其韵因寄呂兼以簡石且請德祖同賦
作者：趙鼎臣
朝代：宋

我昔江湖百憂集，侍講寄書猶墨濕。
婚姻竟作覆手空，日月真如跳丸急。
哀哉大耿已川逝，秀矣小馮今玉立。
詞源江海浩奔茫，句法風騷森出入。
石郎與我金石交，每懷見君嗟靡及。
種桑自比侯千戶，力田不願爵一級。
頗聞杖屨約招携，應許蓬茅助營葺。
欲討明珠救子饑，老矣安能發鮫泣。
昔我往矣思君子也高陽之從事過瀛之野作河廣詩而匿其名使者唐侯獨見而知之故賦是詩
作者：趙鼎臣
朝代：宋

昔我往矣，作爲此詩。
凡百君子，諒不我知。
惟彼碩人，眷眷懷顧。
彼何人斯，可與晤語。
召彼故老，周爰咨詢。
予忖度之，所謂伊人。
實獲我心，將恐將懼。
顔如渥丹，畏此譴怒。
維彼碩人，顧我則笑。
如切如磋，匪怒伊教。
自古在昔，哀鳴嗸嗸。
褎如充耳，莫我肯勞。
嗟我農夫，出自幽谷。
如蜩如螗，其何能淑。
維彼碩人，追琢其章。
欲報之德，不可弭忘。
春日燕百花堂有懷前太守許子大以詩戲之
作者：趙鼎臣
朝代：宋

風流誰似許南陽，人到于今尚不忘。
筆下涌成三峽水，胸中蓋就百花堂。
召公棠蔭家家滿，潘令桃蹊處處芳。
借問蔡州何所似，瓠壺形勢若爲長。
是日晚次晉祠日已暮矣有客呼門甚急問之則陽曲尉高履伯祥也不鄙謂余置酒敘別感其志意以詩贈之高嘗客河間河間帥南陽公以一飯禮焉高每語余未始不感激也故見于卒章
作者：趙鼎臣
朝代：宋

匹馬青衫忽叩門，山前燈火已黄昏。
蒼顔白髮身雖老，白酒黄鷄意尚存。
醉裏未嘗呵李廣，遠來獨肯送陳蕃。
要敦薄俗惟君可，感激猶懷一飯恩。
時可屢欲嘗白酒會有客饋余因分以餉之既而惠詩譏酒器之隘因復次深字韵爲答時可新買舞鬟甚麗而尚稚故云
作者：趙鼎臣
朝代：宋

解擯先生空儻䓪，草玄夫子獨精深。
談詩亹亹心常折，使酒時時氣頗侵。
欲炙已勤知子意，投醪雖儉蓋吾心。
端知皓腕如綿弱，故遣涓涓只細斟。
晉陽道中
作者：趙鼎臣
朝代：宋

路入羊腸裏，師行鼠穴中。
山田如越俗，板屋類秦風。
形勢無加損，汙隆有異同。
百年開壽域，興國太平功。
晝眠
作者：趙鼎臣
朝代：宋

枕瓷歌婭姹，屏紙漲漣漪。
左角蝸休鬭，南柯蟻正爲。
靜喧閑處失，憂喜夢中移。
吐握真賢相，相邀不計時。
暇日過西曹謁何安中得之李倞沖季咸許出近詩而未也戲以詩索
作者：趙鼎臣
朝代：宋

眼看簿領眩生花，共指牆陰待日斜。
水部詩名今獨步，河梁句法舊傳家。
未容碧海歸深闊，應許陽春辦咄嗟。
莫爲瓊瑶生校計，古人初不廢投瓜。
暮宿戍樓詩
作者：趙鼎臣
朝代：宋

蚊雷汗雨夜方初，獨卧譙門氣少蘇。
睡覺不知星斗落，恍然魂夢在江湖。
暮春東陽道中寄鄉里弟兄
作者：趙鼎臣
朝代：宋

天末題詩望故鄉，碧雲煙樹兩茫茫。
青山九折屢回首，杜宇一聲還斷腸。
別後已成千萬恨，書來不寄兩三行。
江南春盡頻相憶，爲有楊梅欲共嘗。
曲村騎置次子磐韵
作者：趙鼎臣
朝代：宋

誰教霧豹不歸山，文采時時見一斑。
奔走正忙詩更好，此心何處得安閒。
朱貢父自尚書郎領憲河朔會高陽闕守因攝帥事以詩寄之且覓蟹螯
作者：趙鼎臣
朝代：宋

清渭三年伴濁涇，鴻毛一舉便冥冥。
帳前共聽將軍令，塞下爭看使者星。
四坐應劉邀俊彥，兩行燕趙列娉婷。
只知左手持螯美，不念貧交正獨醒。
李漢老見過不及見以詩謝之
作者：趙鼎臣
朝代：宋

埋沒簿領中，氣結不得吐。
官柳欲飛花，春事遽如許。
騎馬出東城，意若鴻鵠舉。
獨行雖少味，自足寬靡盬。
歸來兒女曹，怪事說覶縷。
有客適過翁，身騎五色羽。
自非翱瀛洲，恐是翔紫府。
雲來久躊躇，鶴去迷處所。
我老俗吏中，人物誰比數。
頼獨有故人，慰藉能傴俯。
一臂乃失之，遇事真齟齬。
朝來益癡絕，物色徧庭宇。
尚尋履迹餘，用意毋乃魯。
東坡兄弟應制舉日各携硯一入對廷中而黄門之硯爲其甥文驥所寶好事者往往有詩文以請余故亦同賦
作者：趙鼎臣
朝代：宋

不見東坡老弟昆，文章浩蕩失淵源。
眉山當日人何在，曲阜他年履尚存。
試想研磨雖有處，欲尋斧鑿見無痕。
計功何必慚周鼎，會使詞林百怪奔。
梅花下置酒送潘廷立學正赴官京師因寄博士王堯明監簿劉仲忱
作者：趙鼎臣
朝代：宋

卧龍山下梅花發，舉杯半夜邀明月。
自從却棹酒船回，一十五年如電掣。
相逢忽在百花洲，玉骨冰姿愈奇絕。
粲然顧我低欲笑，斂袵對之那忍折。
應憐我老遽如許，鬢髮摧禿牙齒缺。
對花不飲可奈何，急喚潘郎相煖熱。
潘郎趣召許朝天，昨日見之今日別。
莫嫌韓愈困虀鹽，會有王良收汗血。
同僚滿屋多豪傑，倉卒立談難盡說。
請於主簿覓于思，博士龍頭如玉雪。
故人儻問我何如，正被梅花惱不徹。
棠梨
作者：趙鼎臣
朝代：宋

曉驅羸馬日將中，眼飽何曾念腹空。
可是愛花狂不徹，棠梨樹下覓殘紅。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其一
作者：趙鼎臣
朝代：宋

久伏東海濱，竊慕暴公子。
一朝乃吾僚，幸會有如此。
白髮裹青衫，誰要相料理。
吾猶及老成，餘音聞正始。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其一〇
作者：趙鼎臣
朝代：宋

參軍喜吏事，咄嗟能輊軒。
短小精悍姿，使人醒睡魂。
他年解千牛，妙絕難寄言。
堂堂聖獻肅，吾猶識諸孫。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其七
作者：趙鼎臣
朝代：宋

詞源傾江河，坐覺畎澮褊。
王郎清如水，腹有談天辯。
閉置邱壑中，名譽當自顯。
而况金其聲，行矣侍從選。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其三
作者：趙鼎臣
朝代：宋

霍侯塵土中，衣破露兩肘。
一錐聊自置，四壁初何有。
長安可得官，高門日奔走。
問君求之歟，顧我摇其首。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其九
作者：趙鼎臣
朝代：宋

濟濟八才子，醖藉有此郎。
交情苦疏豁，子職甚溫良。
一爲江南行，書疏頗相忘。
媚婦乃如許，盈盈不下堂。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其二
作者：趙鼎臣
朝代：宋

仕官百僚底，文章兩漢間。
著書雖寂寞，此生那可攀。
結交論意氣，恨別阻河山。
屢過揚雄宅，令人載酒還。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其五
作者：趙鼎臣
朝代：宋

形骸本蘧廬，况乃妻子累。
朝市無恬波，山林有深意。
可憐箕山孫，骨體真不媚。
歸歟定何時，寄我招隠字。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其八
作者：趙鼎臣
朝代：宋

俗儒守一編，賤目則貴耳。
不識古人書，豈識天下士。
君看李長吉，可但州縣已。
異時鳳來儀，故自阿閣起。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其六
作者：趙鼎臣
朝代：宋

髯也伏鹽車，乃實千里足。
其學本孔孟，亂以佛所錄。
捕景而繫風，雖辯吾不欲。
如髯真絕倫，恨此持論曲。
楊時可作十詩以寄河間詩之所及非吾僚則吾友也因悉次其韵以和之又以其所以贈我者復贈時可作還字韵·其四
作者：趙鼎臣
朝代：宋

翰林門戶壯，九子賢至今。
楩楠及豫章，磊落皆成林。
恨不徧識之，此郎傾蓋深。
儻封降胡檄，冀子披其襟。
楊時可蘇在廷家有聲伎之奉而又俱爲秋官屬諸公方以詩請之余恨未嘗識蘇然時可邀使同賦故亦用此韵
作者：趙鼎臣
朝代：宋

文章華翰九天開，二妙同時在一臺。
高會競看文陣合，後堂新許客星來。
評詩故自當歸遜，在寢何容敢望回。
已請杏花留一笑，不勞羯鼓橫相催。
榜出即事戲成
作者：趙鼎臣
朝代：宋

黄紙爭看淡墨書，人人自恐姓名無。
用心正似爭蠻觸，出手何如得雉盧。
路入廣寒人共羨，捷傳城濮氣爭呼。
回思三十年前事，華髮蕭蕭一病夫。
欒棄奇育皆賦集字韵詩再次其韵示之
作者：趙鼎臣
朝代：宋

我家不減烏衣集，何曾以沫空相濕。
父兄共有清白傳，家世不於名利急。
稍侵老景何足道，粗喜汝曹皆有立。
天路崢嶸在一飛，承明翕習期三入。
乘時便可功業建，發策豈爲科第及。
連珠合璧競名聲，九棘三槐爭品級。
金門他日看汝游，竹隠何年助吾葺。
男兒志氣要軒昂，肯作楚囚相對泣。
次岢嵐軍寄保德倅同年王粹公
作者：趙鼎臣
朝代：宋

一舍相望馬不前，秋風搔首故依然。
江湖流落三千里，筆硯追隨二十年。
歎我塵埃凋髮齒，知君卜築近林泉。
生涯粗足能歸否，老大何妨不著鞭。
次韵仲兄美之喜歸二首·其一
作者：趙鼎臣
朝代：宋

好在青山隠翠眉，遥知不負芰荷衣。
越吟凄斷終懷本，宋鷁徘徊故倦飛。
世路百憂無似客，人情萬事莫如歸。
况逢鄴下多才子，剩判流霞醉落暉。
次韵仲兄美之喜歸二首·其二
作者：趙鼎臣
朝代：宋

纖纖楊葉舞脩眉，珍重煙光惹客衣。
碧杏梢頭鶑百囀，黄茅簷外燕雙飛。
自諳漁父醒猶醉，莫怨劉郎去又歸。
今日正南驅馬首，未饒陰藿向陽暉。
次韵何德之喜雪
作者：趙鼎臣
朝代：宋

北風半夜軒昂變，倒瀉天河飛似霰。
初驚弱質柔於冰，稍意澄江浄如練。
心知消息到盃盤，坐覺精神生筆硯。
曉來竹下失青莎，鵠立細長三四片。
似欺趙子軀六尺，欲惱何郎書萬卷。
詩泉要子涌三峽，酒路許吾通一線。
可憐頃刻縱如花，不奈消流終怯晛。
經嘗凜冽合增嫌，愛惜爲餘猶眷戀。
畫莎江上真已奇，歌曲郢中殊不倦。
自慚追琢費巧心，欲爲不托嗟無麵。
次韵前南陽太守王傳翁
作者：趙鼎臣
朝代：宋

當年五馬富才華，百斛珠璣在咄嗟。
陌上行春迎曉日，樓頭待月送餘霞。
屢聞田父歌遺愛，時有游人指漸嘉。
笑殺即今癡太守，二毛憔悴眼昏花。
次韵夏倪均父見和轅字韵詩六首·其一
作者：趙鼎臣
朝代：宋

浩然骨冷但孤墳，疏雨梧桐句法存。
忽見新詩來故里，錯疑夫子是諸孫。
江頭春暖堪乘興，洲上花開不掩門。
日日城南望消息，僕夫爲我取征轅。
次韵夏倪均父見和轅字韵詩六首·其三
作者：趙鼎臣
朝代：宋

織女機頭五色紋，裁成錦段遠相存。
篇篇境界如甘蔗，一一詞章是外孫。
載酒有人曾問字，談詩無客敢登門。
可憐衰病南陽守，强駕疲牛逐後轅。
次韵夏倪均父見和轅字韵詩六首·其二
作者：趙鼎臣
朝代：宋

南都詞賦舊傳聞，但有風流梗槩存。
花徑逢春張錦繡，竹林過雨長兒孫。
跨城樓觀雲連夜，隔岸人家水映門。
正要子詩彈壓在，不應無事滯輪轅。
次韵夏倪均父見和轅字韵詩六首·其五
作者：趙鼎臣
朝代：宋

西郊不雨屢占雲，撫字區區志頗存。
未暇溉田如召父，翻愁告糴遣臧孫。
願聞滂沛流鴛瓦，相見歡呼動蓽門。
乞與高文訟風伯，卧龍何事敢停轅。
次韵夏倪均父見和轅字韵詩六首·其六
作者：趙鼎臣
朝代：宋

何郎宿草已生墳，常老題詩翰墨存。
陶令一生惟愛酒，孟郊千古遂無孫。
探花梁苑春騎馬，踏雪繁臺夜叩門。
欲覓舊游何處在，故人不見漫回轅。
次韵夏倪均父見和轅字韵詩六首·其四
作者：趙鼎臣
朝代：宋

眼看花枝作霧昏，年來無復壯心存。
酒盃屢諫愁聽婦，丁口新添喜到孫。
攬鏡自憐霜鬢叟，閉關誰顧雀羅門。
乘車强欲班春去，野老携壺許傍轅。
次韵子磐悼畜馬死
作者：趙鼎臣
朝代：宋

吾聞古者八駿圖，白義騄耳皆龍駒。
獨嘶長風志萬里，意態自與凡馬殊。
常時陸陸未足道，一日致遠君應須。
朝秣幽燕暮吳粵，顧視款段猶泥塗。
王良不生造父死，校計豈復分毫銖。
憶君初應將軍召，隨身惟以一馬俱。
官曹卑微騎從少，豈有負弩供前驅。
忽然據鞍欲有適，老兵一諾費百呼。
空槽無芻但與飲，坐令槁死城南隅。
天嫌此馬非俊物，如君豈合冉冉趨。
才高不肯露頭角，有計甘學水中鳬。
故令駑蹇自斃踣，欲君感慨求夷途。
當捐千金市絕足，勿仗短策驅庸奴。
人生但可印如斗，世上豈患騅無烏。
馬骨朽時君貴矣，頗應憶著敝帷無。
次韵張衡父冬夕書事
作者：趙鼎臣
朝代：宋

橫笛休吹且當撾，幽人夢短不禁茶。
風琴不鼓自成曲，雪蘂無香猶是花。
瑚璉少時輕子貢，鷦鷯此日慕張華。
勞生正是南飛雁，秋去春來詎有涯。
次韵彭作少逸道中小詩
作者：趙鼎臣
朝代：宋

南北東西鬢欲斑，臨流太息未知還。
身居漁父篷籠底，心在秋山爽氣間。
次韵志康病起
作者：趙鼎臣
朝代：宋

八十用鷹揚，萬里封燕頷。
一擲遂成盧，再索僅得坎。
命也天所司，欲言吾不敢。
不見孫先生，有羹長不糝。
何曾少卑之，坐是得坎窞。
平生讀書苦，求味在橄欖。
凜然剛毅姿，身大不及膽。
滿堂進羶葷，長跪出昌歜。
嗜好苦乖殊，持此欲誰覽。
貽我病起詩，慨歎發悲感。
君看彼棼絲，見用即衡紞。
得失付天公，吾屬可無憾。
次韵志康贈武得之得之余同年也
作者：趙鼎臣
朝代：宋

昔年曾伴南鵬擊，借我扶摇多少力。
君雖進寸我退尺，安得揚揚好顔色。
忽然相逢不相識，怪我摧頹凋羽翮。
念君家亦仍四壁，誰信懷中有垂棘。
天寒雪凍行不息，相屬一杯空感激。
次韵朱琳天球
作者：趙鼎臣
朝代：宋

問君著鞭胡不忙，天子正欲興明堂。
不應止作燕雀伍，何苦不追鵷鷺行。
請纓未欲事南粵，獻賦且可夸長楊。
奈何聽訟獨辛苦，日與鳬鶴分短長。
次韵朱琳天球
作者：趙鼎臣
朝代：宋

河鼓仙人喜欲狂，雲軿稍渡漢中央。
應嗟此夜成弦筈，又待明年換雪霜。
乞巧本非吾輩事，追歡已屬少年場。
可憐愁殺朱夫子，竟夕哦詩仰屋梁。
次韵李祖武道中見寄
作者：趙鼎臣
朝代：宋

江南綠水幕，塞北黄金臺。
方當漢道隆，威靈暢九垓。
從軍豈不樂，顧我非其才。
十年塵土中，滿胸貯黄埃。
主人恩義重，彈劍思一來。
居官自忝冒，揣分豈邅徊。
免識翰林孫，一見青眼開。
不許執手版，便容持酒盃。
題詩遠寄我，欲及未開梅。
北枝寒已甚，正待使君回。
次韵李蕭遠送葉少協赴官陳州
作者：趙鼎臣
朝代：宋

簿領動移日，塵埃紛滿城。
空令牛馬走，坐見鄙吝生。
文章雖小技，不激安能鳴。
邂逅得之子，接語意已驚。
談鋒苦豪放，心地實坦平。
凜如君北斗，嘒然吾小星。
忽聞補吏去，曾不與我評。
長嘯登扁舟，心遠氣甚英。
先師仲尼父，昔嘗泥此行。
寄聲陳父老，君蓋何當傾。
須知此客佳，館穀幸少宏。
富貴亦土苴，名聲忌崢嶸。
請謝郭子橫，去矣勿觥觥。
次韵杜公美奉使道中見寄
作者：趙鼎臣
朝代：宋

乘槎征路接天潢，笑指龍沙一線長。
萬里歸來心似鐵，歲寒松柏要經霜。
次韵杜公美贈張永錫
作者：趙鼎臣
朝代：宋

平生喜交遊，臭味在筆墨。
身居大梁下，家寄黄河北。
異哉長安市，一日見雙璧。
相逢塵埃中，過眼我獨識。
從今裋褐姿，不復憔悴色。
更復許言詩，賜也當避席。
次韵楊時可雪中三絕句·其一
作者：趙鼎臣
朝代：宋

雪裏孤芳不自難，花心炯炯向春單。
可憐風伯能癡妬，故作無端分外寒。
次韵楊時可雪中三絕句·其三
作者：趙鼎臣
朝代：宋

怕寒終日醉如泥，强欲尋春意轉迷。
柳絮榆錢從約勒，桃紅李白要提携。
次韵楊時可雪中三絕句·其二
作者：趙鼎臣
朝代：宋

見睍消流似發蒙，宿雲歸盡不禁風。
小桃洗面添光澤，未點臙脂已自紅。
次韵洪琳父
作者：趙鼎臣
朝代：宋

平生見酒喜欲舞，不惜淋漓身上衣。
尊中聖賢盡莫逆，坐上賓客皆能詩。
陶潛欲眠無我責，灌夫駡坐不汝疵。
世間樂事凡四者，他人多耦我獨奇。
今年病眠不敢飲，坐負美景辜良時。
中秋明月漫皎皎，九日黄菊空離離。
洪崖先生夙所慕，文雅藴藉今阮嵇。
故持濁醪作勝供，往助脫粟陪羹藜。
先生學道早有得，一車僅可如雞栖。
相投木瓜意不淺，願得瓊琚以報之。
次韵滕子濟禮部考古圖
作者：趙鼎臣
朝代：宋

蒼史失古法，赤刀有遺書。
經毀秦漢後，器追禹夏初。
古人不吾接，有感誰與袪。
尚憐盲左生，文字記魯壺。
哀哉泗水沒，不復知鬼魖。
英英華省郎，攟摭收遺餘。
異書人不識，善本手自摸。
壁中發科斗，海底出珊瑚。
篆籀既識職，鐘鼎各應圖。
要當知百世，何止舉一隅。
似逢東里生，張華與之俱。
談傾河海江，下卷鄭白渠。
我老塵埃中，牒訴慘不舒。
思陪種柳潛，願逐耦耕沮。
錦囊不應開，欲和聊復徐。
頗憐平生心，用意真僻儒。
識字恨不博，塊焉無與虞。
圖書許借否，髯滕意何如。
莫作驪龍仙，靳吝五色珠。
鴟夷或未辦，當奉酒一盂。
次韵翟二淳老見寄
作者：趙鼎臣
朝代：宋

十年不到魯東門，歸夢長隨酒半醺。
後進頗能欺俗吏，故交獨肯寄高文。
老貪北闕千鍾米，興在西山一段雲。
欲乞此身南畝去，移書先報葦溪聞。
次韵翟淳老
作者：趙鼎臣
朝代：宋

白髮爲郎亦偶然，戴盆何敢望青天。
簿書不足妨談麈，稍入聊能續爨煙。
竹隠逢秋應怨鶴，葦溪過雨欲生蓮。
一籌太息輸吾子，老圃堂成在我先。
次韵翟經國見寄
作者：趙鼎臣
朝代：宋

故國幾喬木，長歧數短亭。
日趨天闕絳，坐失鬢絲青。
舊著歸田賦，新傳釀酒經。
卜鄰知有日，爛醉不須醒。
次韵趙伯山見贈
作者：趙鼎臣
朝代：宋

十年眉宇記清揚，班列爭看玉照行。
奏雅不應參鄭衛，論交何必減潘楊。
老妻釀酒新知法，稚子扶犁漸肯堂。
心計此身歸已足，不須辛苦問耕桑。
次韵邵稽仲喜雪詩
作者：趙鼎臣
朝代：宋

真是銀河落半空，天公捨施作年豐。
巧心未到芳菲處，飽意先歸稼穡中。
積素乍憑風凜凜，流膏應待日融融。
更須今夜邀明月，要看清光幾許同。
次韵陳修仲題會稽宋尉澄暉亭
作者：趙鼎臣
朝代：宋

鑑湖繞君家，近在門前路。
置亭昔未善，對面無覓處。
勝地天所儲，造物費陶鑄。
惟昔居者誰，熟視不知措。
會逢賞心人，卓犖見深度。
疏朗引湖山，豁達去屏戶。
開軒明月來，解榻清風駐。
初無結駟勞，怪此咄嗟具。
更得黄絹詞，當煩神物護。
歌
作者：趙鼎臣
朝代：宋

玎璫響鐵未須敲，更聽清聲徹碧霄。
最愛六么花十八，索人起舞眼頻招。
歸雁亭
作者：趙鼎臣
朝代：宋

東風楊柳杏花飛，曾伴先生酒一巵。
前輩風流那復見，小亭煙雨漫相思。
城邊春草路南北，山下河梁人別離。
一尺短書湘水闊，年年愁絕雁歸時。
永錫生日以詩壽之
作者：趙鼎臣
朝代：宋

酌君以御府黄封之酒，泛君以江南白玉之巵。
祝君以歲寒後凋之壽，頌君以鮐背難老之詞。
十年聞名不相識，一日傾蓋無復疑。
文如錦繡可貴重，行似金玉無瑕疵。
詔書求賢意不淺，嚴徐賈馬爭推薦。
大蟲老鼠本殊科，李耳韓非偶同傳。
看君此舉不匆匆，白日青霄意氣中。
上方未賜尚書履，烏府先騎御史驄。
我當報罷歸可必，却向軍中弄刀筆。
今朝判得一醉無，請辦黄封作生日。
汪彥文以葆真韵見贈次韵答之
作者：趙鼎臣
朝代：宋

少年傾蓋海之濱，白髮相逢意轉親。
三伏偶乘偷暇日，一枰聊作暫閑人。
官清已怪腰金晚，詩好因緣夢筆新。
火急著成封禪頌，屬車方欲議東巡。
河間令尹
作者：趙鼎臣
朝代：宋

東家載豆如山嶽，西舍割禾無處著。
父老歡呼南陌頭，打鼓吹簫相燕樂。
今年不復似常年，斗米都無百十錢。
新來長官政及我，夜無吠犬人得眠。
公家力役會不免，常苦里胥相擾亂。
里胥不出今幾時，我自輸官不須歎。
秋風嫋嫋樂無涯，棗有實兮菊有花。
聞道長官作生日，相呼父老來排衙。
排衙奉上一盃酒，再拜長官千萬壽。
三年替去不須臾，聊與斯民爲父母。
泛舟席上次韵祖武聞笛
作者：趙鼎臣
朝代：宋

虎檻留春色，龍吟入酒杯。
響從天外去，妙向曲中來。
但可金罇滿，何勞暮鼓催。
獨憐羈旅客，愁絕正徘徊。
波流一首
作者：趙鼎臣
朝代：宋

波流非自性，綠竹蓋其姿。
坐得濯纓理，還思垂釣時。
幾人能樂水，此處可無詩。
寄語塵埃客，勤來一洒之。
洪谷值大風宿避賢驛詩
作者：趙鼎臣
朝代：宋

客行到處可獨宿，秋夜已長聊晏眠。
北風吹燈最無味，明月照戶真可憐。
兒女漸有婚嫁逼，富貴久無名利牽。
欲歸不决坐此耳，展轉悲歌一悵然。
清風峽
作者：趙鼎臣
朝代：宋

幾被紅塵誤，潛欣玉宇開。
主人賢若此，款待故人來。
渡河
作者：趙鼎臣
朝代：宋

野彴纔堪一木支，行人立馬故依遲。
何須更作西征賦，臨水登高盡有詩。
無題
作者：趙鼎臣
朝代：宋

韵勝應難畫，肌香不受熏。
拂眉煙度柳，梳鬢月侵雲。
歌罷猶依扇，閑來懶繫裙。
最憐能賦客，渾似卓文君。
猶子奇從江浙經置陳伯亨之辟八月十日登舟餞之於郊外作是詩以送之
作者：趙鼎臣
朝代：宋

于越本夷蠻，弄兵篁竹中。
吏士懦不武，未嘗更戰攻。
私憂顧妻子，聞賊內已訌。
咄哉林武將，一旦先望風。
遂令六州民，老稚遭閔凶。
天子怒赫然，王師出羆熊。
聊彈一指端，電滅紛已空。
瘡痍今尚新，噍食若未充。
如更大病餘，護視須良工。
平生陳太邱，經濟蟠心胸。
久持四方節，未食千戶封。
功名真有時，倉卒果奮庸。
嗷嗷百萬家，頼此白頭翁。
汝今從其招，綠水依芙蓉。
勿以賤自嫌，王事當匪躬。
江湖日已清，公歸列夔龍。
行持酒一篘，迎汝國門東。
猶子奕來乞酒戲以詩餉之
作者：趙鼎臣
朝代：宋

滏陽從事如瓠壺，雖如瓠壺中不粗。
十圍腰腹八尺軀，出行不敢用肩輿。
馬壯如牛形虎如，載之喘汗蹶不趨。
倒牀甘寢鼻輒呼，隠如雷霆驚里閭。
覺來長嘯忽軒渠，口吻咳唾出明珠。
詆嘲風月戲鳥魚，攟摭草木窮根鬚。
大聲鏗鏘金石俱，小聲要眇韵笙竽。
泠泠清風濯暑餘，玉壺之冰列坐隅。
夷甫衛玠談玄虛，蒙莊執策算有無。
乃知公孫不碩膚，炯如列仙形甚臞。
瑶泉之酒出中厨，時節貢獻帝所須，頗亦霑丐及吾徒。
知汝燥吻思江湖，作書亟遣長鬚奴。
焦山未沃東海枯，笑我一勺安可濡。
猶子奕赴官中山奇作詩送之因次其韵
作者：趙鼎臣
朝代：宋

人生貴天真，圭角何必露。
骯髒世雖憎，豈弟神所許。
嗟爾守一官，十年不改故。
兒寒屢號朝，妻饑數啼暮。
又隨五斗米，遠向千里去。
中山貔虎屯，北鄙咽喉據。
我昔少年游，夢景墮飛霧。
猶思雁塔凉，尚愛石丈主。
迨汝閒暇時，尋我經行處。
聊因起遐想，會自有佳趣。
此外姑置之，勿改平生度。
功名無巧手，富貴有夷路。
往復版築中，時來猶舉傅。
猶子棄畫盤谷圖戲書其後
作者：趙鼎臣
朝代：宋

欲買青山未有錢，每逢佳處但垂涎。
一庵所占無多地，賒我盤中數畝田。
獨往亭
作者：趙鼎臣
朝代：宋

亭前舊種碧琅玕，別後何人著眼看。
山下溪流接潮水，時憑雙鯉報平安。
病目無聊因遊慈雲寺作詩呈諸友
作者：趙鼎臣
朝代：宋

造物本兒嬉，萬彙同一甑。
陰陽燒煮之，有此生老病。
我今知命年，過二不爲盛。
此身付天公，窮達聽其令。
胡爲生纖雲，翳此秋月浄。
坐令盲老翁，悲嘯雜歌詠。
醫云肝乘母，交惡若周鄭。
欲知罍不耻，要在瓶毋罄。
至言若金篦，刮膜除蔽映。
咄哉耕田夫，所得已負乘。
當求揚一廛，遂卜蔣三徑。
閉目存黄庭，燕坐收雙脛。
回首謝蓬萊，問路安敢更。
發潁昌留別韓次律蘇叔黨
作者：趙鼎臣
朝代：宋

行邁日久遠，親舊日已疏。
眼中惟牙官，從我走道途。
俗狀誰使汝，漸赤由近朱。
潁川多名士，古來豪俠區。
歷代愧不能，叩門韓與蘇。
酌我甕頭春，舞我閨中姝。
清言發談笑，嘲戲頗不無。
使我面輒闊，自忘官職粗。
斐然欲從之，文字相與娛。
我行未渠央，欲駕復躊躇。
人生如寄耳，聚散安可圖。
區區惜別離，此志乃非夫。
臨風但相思，有使即寄書。
盤齋詩
作者：趙鼎臣
朝代：宋

退之送李愿，歸歟兩山間。
而今乃有此，坐能悅吾顔。
石井
作者：趙鼎臣
朝代：宋

山腰一石窟，其深不可計。
靜聽水潺湲，流作澗聲細。
社日過美之兄
作者：趙鼎臣
朝代：宋

鳴鳩喚婦喜新晴，舊燕尋巢乍入城。
雷送雨聲逢甲子，寒留春色到清明。
賞心未向桃蹊發，飽意先從麥隴生。
覓句盡於南畝得，粗官真自少風情。
秉之兄受代還京師余送行次甘陵雨三晝夜不止十二日乃雪平地幾尺木壓而折者十三四十五日既別秉之於南郭賦其事以寄王履道王時在大名
作者：趙鼎臣
朝代：宋

季秋霜未降，草木尚華滋。
蕭索重陽雨，黄菊共凄其。
謂此膚寸澤，杲杲行復晞。
那知三日霖，淫潦方在茲。
我行既齟齬，我車遂逶遲。
僧房耿不眠，半夜寒侵扉。
開門怪事發，積雪滿前墀。
雨師技止此，更復出新奇。
兒童叫踴躍，僮僕驚嗟咨。
云此太早計，有眼省見稀。
天公豈怪我，不樂愁何爲。
幻此千頃玉，伸我一寸眉。
呼兒覓酒家，典衣具醇醨。
醉中見鄉社，命駕將言歸。
忽憶剡溪友，徑吟招隠詩。
嗟余興豈盡，無因謁戴逵。
移疾
作者：趙鼎臣
朝代：宋

年來樂事不關身，藜杖繩床過了春。
窮在世間真有鬼，錢於我處獨無神。
稍諳藥性都緣病，尚戀官糧只爲貧。
不學小兒潘騎省，逢人驚怪二毛新。
竹
作者：趙鼎臣
朝代：宋

雨洗修篁浄，風摇翠影森。
蒼官投分久，丹穴寄懷深。
窈窕蕙蘭質，輕狂桃李心。
美之得免西行喜甚以韵見報因賀之美之嘗許候得報即置酒故見於卒章
作者：趙鼎臣
朝代：宋

喜報征車已罷休，解鞍聊足放眉頭。
異時安石難高卧，此日相如固倦游。
花恨春遲方半吐，雲欺風弱未全收。
正須麴糵相料理，萬斛舟中試拍浮。
翟經國築室於鄉里人誇傳以爲盛其西吾葦溪也以詩戲之
作者：趙鼎臣
朝代：宋

故人高隠處，近在郭門西。
數仞簷楹敞，滿城門戶低。
便當容駟馬，何止卜幽棲。
更請開三徑，時來過葦溪。
耿伯順用趨字韵作苦雨詩次韵答之
作者：趙鼎臣
朝代：宋

天公作雨萬龍趨，倒捲黄河不用符。
鶴集東山興婦嘆，水添北海助鵬圖。
轉緣泥淖嗟疲懦，賡和篇章愧淺膚。
夜報燈花雙蘂好，忽驚簷溜曉來無。
耿伯順見和趨字韵詩次韵謝之
作者：趙鼎臣
朝代：宋

白頭冉冉省中趨，欲乞君王竹使符。
漸覺求田真上策，絕知躍馬太狂圖。
不妨書籍時遮眼，已免蚊虻夜噆膚。
老矣尚思交勝友，平生此意未全無。
聞蘇叔黨至京客於高殿帥之館而未嘗相聞以詩戲之
作者：趙鼎臣
朝代：宋

小坡不見二年餘，聞到都城信有諸。
雪裏便回非興盡，魚中不寄是情疏。
朱門但識將軍第，陋巷難逢長者車。
別後欲知安否在，試憑青鳥問何如。
育下第用前韵示之
作者：趙鼎臣
朝代：宋

人生當讀五車書，一第區區汝豈無。
但可三冬長足史，何須一擲便成盧。
少年决戰雖當力，健將銜枚不用呼。
莫共癡兒論𦙤臊，不能再鼓定非夫。
自和
作者：趙鼎臣
朝代：宋

卞和三獻後，不復見斯人。
探得連城璧，歸時正及春。
至水口聞必欲買舟到懷安縣
作者：趙鼎臣
朝代：宋

不使風帆船可上，篙工真是箇中强。
明朝幸自順流下，醉卧從教溪水長。
蔡興兵曹謝曾秀才見和梅花詩復此韵爲謝
作者：趙鼎臣
朝代：宋

詩如病疥歇復發，最忌春花與秋月。
袖中縮手苦禁之，技癢不堪時一掣。
彫肝琢腎神何苦，故令眼亂心愁絕。
我生酒外百無能，病不持盃被磨折。
暗香浮動正黄昏，獨坐悲歌唾壺缺。
粗官豈合賦梅花，冷撰不慚中允熱。
更煩屬和騁妍詞，句怯雖殊才調別。
見輪學斲三十年，十指淋漓漫流血。
忽逢匠扁過吾前，心悟微言口難說。
冥搜角逐遂經旬，不覺紛紛墮香雪。
尚堪火急醉其旁，卜夜直須令曉徹。
被檄詣益津過謁城自和元日所題詩
作者：趙鼎臣
朝代：宋

燕舞鶑啼爭窈窕，桃紅李白鬭尖新。
盡將錦繡遮阡陌，春到田家自不貧。
詠史
作者：趙鼎臣
朝代：宋

張湯忍死能償怨，蘇季橫屍會報仇。
利口有神君看取，蓋棺猶解作戈矛。
詠史寄毛德修
作者：趙鼎臣
朝代：宋

將軍舍下雀羅寬，驃騎營前萬馬攢。
冷暖不隨時俗變，古今惟有一任安。
謁子約不遇戲書其壁
作者：趙鼎臣
朝代：宋

幾年不識城東路，今日相思特地來。
正使朱門堪炙手，不能一爲故人開。
謝諸公惠喜雨之什
作者：趙鼎臣
朝代：宋

薄宦慙亡補，高秋恨不歸。
况逢仍歲旱，猶著故時衣。
禱雨精誠竭，憂民寢食非。
自惟存畎畝，何以辱珠璣。
讀史戲作
作者：趙鼎臣
朝代：宋

相如故倦遊，偃蹇臨邛市。
主人敬嘉賓，供具邀車騎。
酒酣樂未闌，跪進絲桐戲。
勉鼓一再行，四坐皆心醉。
潛有知音人，獨會求凰意。
傾城不待媒，半夜行雲至。
忽駕軟輪車，遂拋沽酒肆。
建節還故鄉，拜爵文園吏。
衛霍老疆埸，嚴朱死謀議。
摇頭喚不前，日高花裏睡。
讀李生詩愛而有作
作者：趙鼎臣
朝代：宋

少年似是賈才子，作語便如歐少師。
後生可畏吾老矣，下筆有神君勉之。
崩崖破壑水浩渺，壞銜掣轡駒權奇。
徐徐勢定識歸處，要以古人爲矩規。
買花詩
作者：趙鼎臣
朝代：宋

老覺歡娛少，愁驚歲月頻。
能消幾日醉，又過一年春。
陌上枝枝好，釵頭種種新。
買歸持博笑，貢自可憐人。
賀韓子蒼遷居
作者：趙鼎臣
朝代：宋

南鄰歌舞北鄰呼，藏室仙人肯卜居。
著撰初無千斛米，般移空有五車書。
烏來屋上看殊好，燕集梁間喜有餘。
莫把先生輕相料，錦囊猶自可專車。
贈如璧長老二首·其一
作者：趙鼎臣
朝代：宋

少游太學饒夫子，老倚清松璧上人。
好與惠休爲後嗣，直疑賈島是前身。
浮萍暫聚曾交臂，獨鶴孤飛遂絕塵。
肯念故人今白髮，與雲出岫莫辭頻。
贈如璧長老二首·其二
作者：趙鼎臣
朝代：宋

自爲雲山作主人，更邀麋鹿作比鄰。
一齋一粥今禪伯，無姓無名古逸民。
盡了委緣心似水，未捐習氣筆如神。
丐師石上菖蒲節，要度人間八十春。
贈王正叔
作者：趙鼎臣
朝代：宋

百年圖史富縱橫，痛飲狂歌過一生。
稷下先生初應詔，關西夫子舊知名。
乘槎不覺侵霄漢，枕石終思返釣耕。
好遣家童報消息，曉猿無事莫相驚。
贈翟二淳老
作者：趙鼎臣
朝代：宋

去鄉今幾時，未易詰晦朔。
但聞葦溪頭，稚柳皆把握。
老豈私我哉，浸潤不頓覺。
攬鏡忽悟渠，鬢雪頗斑駮。
喜聞貴人來，文字得商搉。
故人五十滿，髮黑面丹渥。
乃知出處間，相去如許邈。
新詩愈豪放，談笑出飛雹。
留之不肯住，告別意苦確。
嗟我獨何愚，斗米尚俛啄。
詩書久遺忘，志氣日齷齪。
詎堪剸劇繁，所願斸墝埆。
歸田不須謀，老圃安用學。
東皋會相從，共醉村酒濁。
赤尉蘇太原寄半丈紅走筆謝之
作者：趙鼎臣
朝代：宋

京兆官曹箠楚中，今年春色又成空。
應憐頭裏千莖雪，折贈枝間半丈紅。
走筆謝仲達餉新橘詩
作者：趙鼎臣
朝代：宋

薄暮傳呼使者忙，兒童顛倒著衣裳。
花開鐵樹何曾識，棗熟東家漫得嘗。
厭客欲開丞相閣，絕交先寄洞庭香。
直須載酒同君飲，免使繁枝怨曉霜。
輓傅奉議三首·其一
作者：趙鼎臣
朝代：宋

行義推鄉里，才華動搢紳。
六經常自醉，一室故安貧。
未覺蒲輪晚，俄悲薤露新。
他年儒學傳，莫謂史無人。
輓傅奉議三首·其三
作者：趙鼎臣
朝代：宋

爲儒嗟不達，射策竟知名。
爵命加黄壤，詩書到後生。
高年鳩杖貴，故國錦衣榮。
他日蘭亭會，何由見老成。
輓傅奉議三首·其二
作者：趙鼎臣
朝代：宋

往日調商鼎，當年築漢壇。
從容作霖雨，談笑斬樓蘭。
每恐風流盡，空餘琬琰刊。
承家今已矣，清淚一汍瀾。
輓故致政大夫詩·其一
作者：趙鼎臣
朝代：宋

乍捧毛生檄，初登賈傅年。
低回成鶴髮，勉强用蒲鞭。
遺愛西州說，清風古國傳。
欲知陰德處，廷尉有青氈。
輓故致政大夫詩·其二
作者：趙鼎臣
朝代：宋

系忝宗盟重，交推父黨尊。
凄凉思往日，邂逅識朱轓。
華屋耆年逝，衡門稚子存。
大岯山下路，愁句向誰論。
輓李待制浦五首·其一
作者：趙鼎臣
朝代：宋

鄉黨推耆舊，朝廷重老成。
閨門無政事，孝悌有平生。
萬卷常充宇，千金不滿籯。
種成蘭玉後，華髮看昇平。
輓李待制浦五首·其三
作者：趙鼎臣
朝代：宋

就養今西府，趨庭國柄臣。
上思耆艾久，詔問起居頻。
贈典河圖貴，佳城馬鬣新。
丹青雖可畫，那復見斯人。
輓李待制浦五首·其二
作者：趙鼎臣
朝代：宋

晚持安世橐，早掛隠居冠。
子貴年方壯，家嚴色更難。
古今成俯仰，歌哭異悲歡。
淚滴新阡上，風吹不肯乾。
輓李待制浦五首·其五
作者：趙鼎臣
朝代：宋

往昔陪尊俎，從容接話言。
骨雖如鶴瘦，語尚作春溫。
一夢人琴失，流年日月奔。
空餘華屋處，愁絕向誰論。
輓李待制浦五首·其四
作者：趙鼎臣
朝代：宋

人物推河內，英靈稟太行。
先生雖隠晦，嗣子遂騰驤。
堯舜親延接，夔龍日贊襄。
于門高未了，不惜更軒昂。
辛丑二月二十四日以故事被檄詣貢院榜下訶止觀者五鼓至院前榜未出假寐門臺之上忽憶秦夷行在院中因作小詩戲之預約西池之游秦出當以呈也
作者：趙鼎臣
朝代：宋

不妨骯髒倚朱門，坐睡聊醒宿酒醺。
顧我尚猶堪禦侮，逢公那敢更論文。
水添池面今三尺，花減春光已二分。
頗許韓非同傳否，西城行樂念相聞。
送何亨老以直秘閣出守毗陵
作者：趙鼎臣
朝代：宋

爲郎歲久坐無氈，夢想扁舟眼欲穿。
得郡更兼天祿閣，逢人先說惠山泉。
欲知炙味余雖勇，爭下鞭梢子獨先。
別後若爲相憶處，大江南畔月嬋娟。
送同年王粹公受代還朝
作者：趙鼎臣
朝代：宋

昔年講學城南館，君餘二十我方冠。
讀書兀兀敝精神，刺口紛紛談治亂。
集英賜第偶追隨，慈孝題名容齒間。
欲將步武踵夔龍，肯以功名論管晏。
一時意氣若風狂，二紀光陰如夢幻。
青眼全稀苦賤貧，白頭太早傷憂患。
塞上逢迎心骨驚，尊前太息容顔換。
哀哉田叔墓已拱，老矣朱公人所慢。
分甘位下莫相憐，贏得身强聊自諫。
君去方趨魏闕朝，我歸乍解軍書絆。
河南河北地比鄰，春後秋前花爛熳。
興來命駕豈吾難，會訪藍橋容一盼。
送同舍朱君彥明奉使東南措置銅事
作者：趙鼎臣
朝代：宋

天邊使節動星辰，銜命歸家得意新。
負弩不須煩縣令，揮金聊復燕鄉人。
錦衣行處江天曉，華表歸時社樹春。
暫試銅山陶鑄手，速應西上莫逡巡。
送唐通叟東南鑄錢通叟嘗攝度支員外郎職事與之同舍累月
作者：趙鼎臣
朝代：宋

簿領丘山堆，胥吏鳬鶩進。
不須持酒巵，正自得醉困。
頼逢同舍郎，照眼珠璧潤。
堂堂質肅公，勁節森萬仞。
吾猶識諸孫，王謝有孤韵。
時時議論餘，尚作前輩峻。
我老無町畦，出口見方寸。
端須護疵瑕，未可失瑜瑾。
奈何不少留，舟楫犯蛟蜃。
山澤寶欲興，虞衡職方振。
想常開鴻鑪，不復費游刃。
明年水衡錢，地應無可頓。
策勳便封侯，朱紫安足論。
來趨未央朝，故人應許認。
疾走當避公，銅臭不可近。
送外兄張會之
作者：趙鼎臣
朝代：宋

我見舅氏如母存，舅氏之子吾弟昆。
昔年兒童今白髮，舊事豈復能追論。
烏乎外家久零落，無復駟馬乘朱軒。
諸甥獨我偶未死，投老得郡西南奔。
故鄉隔遠親舊少，忽騎款段呼我門。
相逢握手問存歿，流淚欲哭聲復吞。
頗聞二頃皆負郭，力田自可供晨昏。
兒婚女嫁都已了，翁嫗屢醉茅柴渾。
人生如此萬事足，便可送老三家村。
我行四方走萬里，十畝未有桑麻園。
欲置一錐無著處，儒冠誤我知何言。
買牛賣劍計已决，家有竹隠堪負暄。
兄能遠來復過我，當釀白酒烹雞豚。
送宋宏甫出守邠州
作者：趙鼎臣
朝代：宋

前年謬入文昌裏，堆案簿書如黑蟻。
左鳬右鶩去復來，大叫發狂那得止。
開眼忽見同舍郎，英氣律兀髯而長。
時於談間出妙語，似濯大暑遭風凉。
自夸才高足餘刃，屢以豪篇相折困。
我衰嚄唶安可當，晉甲未興齊已遯。
今年別我西入關，意氣崢嶸喜動顔。
秦山渭水笑談裏，劍閣峨嵋指顧間。
古公去後風俗好，南畝勸耕農事早。
一篇七月是圖經，不待下車心已了。
髯卿故自讀書人，想有仁風慰彼民。
班取新詩一千首，閉閣莫開長飲酒。
送張彥政歸京師
作者：趙鼎臣
朝代：宋

官曹寂寞坐兀兀，囊無一錢貧到骨。
欲歸未得住也難，客子秋來頗蕭瑟。
并州人情薄於紙，覆雨翻雲而已矣。
我頑不顧柰我何，得酒陶然且歡喜。
府中別駕名公孫，往時閥閱推其門。
皎如雙璧照閭里，至今文彩風流存。
諸郎往往皆汗血，超然別駕尤奇絕。
滿前豪傑多少人，獨向我曹相暖熱。
幕府轅門一事無，五白爭梟半夜呼。
但知得醉乃已耳，頗復有客如此乎。
俗多我責君不然，君今去我真可憐。
微官縛人不可脫，五斗看來成幾錢。
君還朝廷用决矣，錯節盤根談笑裏。
當權得意莫相忘，要須容此狂狷士。
送張才元大臨歸高陽兼寄楊霍
作者：趙鼎臣
朝代：宋

少年公子麒麟種，使者選之來入貢。
文章到處是青錢，談笑有時飛白鳳。
留連太學滯遠業，歎息南陵發歸夢。
黄河一葦浩將往，太行諸山森欲動。
上堂嘉慶拜庭闈，入戶壎篪迎伯仲。
幕中濟濟盡應劉，筆下翩翩皆屈宋。
四者能并蓋已難，一尊可飲何妨痛。
老夫久客興愈闌，公子遠行情所重。
爲見應劉借問看，惟有月明千里共。
送李侗誘中將漕江東
作者：趙鼎臣
朝代：宋

顔駟老爲郎，三世終不遇。
奉春脫輓輅，暫見若平素。
功名豈不佳，用舍真有數。
况逢堯舜朝，士多無著處。
赫赫金門開，燕子皆鵷鷺。
天顔若春溫，戰栗心恐怖。
奏事幸無他，求福安敢預。
李侯衡湘來，朝謁苦未屢。
入對明光宮，爽氣回天顧。
立持使者節，褒語宣朝路。
自結明主知，千載實旦暮。
富貴在子耳，江南那久住。
努力加飯餐，穩上青雲去。
送李元量知池州
作者：趙鼎臣
朝代：宋

傳聞喜色動周邦，日日江邊望節幢。
天下文章曾第一，關西材氣本無雙。
好栽紅藥歸持橐，却駕朱幡遠渡江。
千里不須勞筆力，從來九鼎尚能扛。
送林德祖致政歸吳中
作者：趙鼎臣
朝代：宋

士論常苦高，出語譏古人。
至其取與間，未足了一身。
官爵細事爾，臭腐實與鄰。
奈何夸者徒，薄暮猶逡巡。
平日相語此，反覆甚諄諄。
頓輸一著先，夫子固絕倫。
乞身夜上書，妻子不暇詢。
翩然東南去，笑別平生親。
江山已在眼，邱壑俄生春。
聊須震澤水，洗此京洛塵。
蕭條西湖上，處士迹已陳。
夫子今繼之，凜然兩逸民。
疏公不足高，賀老不足珍。
他年仙骨換，坐嘆傾蓋新。
期我吳市門，復見梅子真。
送柳叔達侍知福州
作者：趙鼎臣
朝代：宋

山到甌閩特地奇，滿城樓觀碧參差。
勝游入眼如甘蔗，喜色逢人說荔枝。
痛飲莫辜千日酒，劇談聊付一枰棋。
侍郎豈弟如慈父，想見邦人不忍欺。
送楊深道淵
作者：趙鼎臣
朝代：宋

高牙大纛立門戶，鳴玉腰金皆父兄。
讀盡床頭書萬卷，他年功業看縱橫。
送王取道二首·其一
作者：趙鼎臣
朝代：宋

仁如堯舜聖天子，孝似騫參賢使君。
拜章北闕墨尚濕，刻印東州符已分。
從今懽笑對黄髮，不復咨嗟看白雲。
知公閉閣坐自了，比屋孝弟皆欣欣。
送王取道二首·其二
作者：趙鼎臣
朝代：宋

凜然孝子與忠臣，恩義雙全在一身。
來作會稽千里雨，去爲東武萬家春。
定將清浄安齊俗，空有謳歌戴越民。
想過故鄉須少駐，曉行方見錦衣新。
送蘇師德主簿領赴官和州
作者：趙鼎臣
朝代：宋

眼看汗血已成駒，忽泛扁舟興不疏。
官小自應親簿領，政成當遣樂樵漁。
舉行詩禮爲家法，收拾江山作俸餘。
蘋滿汀洲相憶處，秋風寄取一行書。
送許少尹
作者：趙鼎臣
朝代：宋

春風無情自作惡，桃花杏花總零落。
欲往城西看海棠，黄塵障天無住著。
城西有客不可留，我挽其衣一頷頭。
夢魂夜夜繞吳越，便思飛到江南州。
滿堂故人色欲動，競把酒杯相鄭重。
請君一醉不須辭，尚有殘春堪斷送。
送趙勝非出守濰州
作者：趙鼎臣
朝代：宋

五十專城鬢尚青，左符分得意縱橫。
吏民猶記孔北海，宗室誰如劉更生。
秋到郡樓和月上，花開後院带春行。
何時我亦驅千騎，得傍三齊作附城。
送趙延之億送伴高麗人歸國
作者：趙鼎臣
朝代：宋

九州遺迹皆禹功，高麗之通自元豐。
元豐聖人湯勇智，遠交欲斷匈奴臂。
越裳九譯何自來，軺車不動麗人至。
至今航海輸國珍，稽首朝正禮甚馴。
吾皇寤寐率昭考，寵以大國升爲賓。
海上凌秋潮信熟，去憑賈客船如屋。
詔書揀選尚書郎，持節送之恩意縟。
東夷北敵世爲鄰，久苦誅求夷甚貧。
願歸筦鑰事天子，厭以形勢初無因。
頗聞天驕國方擾，種落攻之天所討。
附書憑子問三韓，畏頭畏尾何時了。
天兵弔伐那可期，幽燕本自吾遺黎。
請將鴨綠釀爲酒，來犒王師古北口。
送韓存思誠出守永嘉并寄同年周恭叔
作者：趙鼎臣
朝代：宋

雁蕩山前萬壑趨，故人新剖左魚符。
眼中風物皆詩句，到處溪山是畫圖。
柑子剩量金尺寸，荔支遠致玉肌膚。
謝公巖畔因行樂，借問周郎好在無。
遊洪福不果入
作者：趙鼎臣
朝代：宋

愁風愁雨一春中，無限芳菲轉手空。
不到武陵腸欲斷，桃花可惜爲誰紅。
遊石橋遇隠者
作者：趙鼎臣
朝代：宋

巨石引飛梁，奔泉瀉纖縞。
行攀石上藤，坐聽林間鳥。
茲遊既物外，此地即天表。
曠然脫塵囂，率爾慕輕矯。
道逢餐霞人，邂逅愜幽討。
絕糧三十年，顔色長美好。
云此巖上芝，可得終歲飽。
盛談山中趣，似欲容吾老。
平生苦因循，學道真不早。
憂患日煎熬，精神歲消槁。
況爲官拘攣，而與事纏繞。
悲歡相乘除，失多殊得少。
君言會可思，待我婚嫁了。
過武强渡
作者：趙鼎臣
朝代：宋

千里跨羸馬，一舟浮大河。
他鄉故舊少，長路往來多。
心欲求田耳，身如作吏何。
荒凉三徑晚，歸計日蹉跎。
過邢州柳溪中門扃鎖甚嚴隔戶窺之見荷花爛然盈沼作
作者：趙鼎臣
朝代：宋

嬌紅婭姹不勝姿，只許行人半面窺。
恰似姑蘇明月夜，水晶宮殿鎖西施。
過銅雀臺弔魏武
作者：趙鼎臣
朝代：宋

慷慨勤王始，艱難創業初。
英辭傳樂府，妙略布新書。
逐鹿功雖在，藏舟計已疏。
一朝空繐帳，愛子竟何如。
過霍子磐故居時霍已入都
作者：趙鼎臣
朝代：宋

月下一壺酒，故人於此同。
故人今不見，明月又成空。
郊行三首·其一
作者：趙鼎臣
朝代：宋

柳邊村徑逐門成，聊許閒人到處行。
去懶苦憎牛馬走，歸遲生怯鳳凰城。
郊行三首·其三
作者：趙鼎臣
朝代：宋

盎盎春泉自滿溪，花藏歸路使人迷。
少年悞逐車輪去，芳草斜陽何處隄。
郊行三首·其二
作者：趙鼎臣
朝代：宋

馬上尋春不見花，藏紅映綠苦週遮。
醉鄉眼纈初何有，贏得桃源夢到家。
郡僚出塘濼唱和詩次其韵
作者：趙鼎臣
朝代：宋

水窮瘴海南，陸盡狼胥北。
祖宗受之天，以爲冠带國。
維時耶律氏，好亂樂禍賊。
夜動鼠穴中，陰計屢以默。
廷臣請加兵，薄伐陳往則。
堯舜仁如天，一言羣議塞。
幽燕亦吾民，此意多不識。
至信及豚魚，深恩被動植。
古來戰場地，父老今力穡。
耘夏水泱泱，穫秋禾翼翼。
當年守邊將，至今猶血食。
烏虖戰危事，勝敗有失得。
祖宗諱言兵，陰功千萬億。
不見陂塘上，溝塍如組織。
傳聞天驕兒，頗亦知帝力。
祖孫相付授，日夜自約勒。
慎勿負中原，天地父母德。
鄉人胡舜舉見和再次韵
作者：趙鼎臣
朝代：宋

咳唾珠璣出緒餘，舊傳詞賦壓三都。
先生年輩如今少，鄉里人情似舊無。
睡思不禁詩作惱，衰顔正頼酒塗糊。
他年雞黍陪鄉社，愧我空空一鄙夫。
重陽前數日夜坐不寐偶思江南塞北舊遊作詩呈志康諸友
作者：趙鼎臣
朝代：宋

昔在江東作重九，斬新凉氣生杯酒。
右軍有宅山最高，歲歲與客登其首。
菊花弄蘂天未霜，吳兒琵琶能斷腸。
半天語笑中夜裏，山下人家驚走藏。
禹穴探書無所得，笑指燕然疑可勒。
燕南新築黄金臺，乃復招我何爲哉。
五年醉倒南樓上，樓上黄花無處放。
將軍喜氣自生春，盡釋風霜作和暢。
美人低按小秦箏，坐中勸酒一再行。
風前孟嘉帽欲落，席上孫郎句已成。
一生散誕無羈束，到處容容尸斗祿。
况復今年值衆賢，珠玉在側真可憐。
重陽更欲登高去，莫遣風流減去年。
錦繡亭
作者：趙鼎臣
朝代：宋

買花不惜萬錢空，點綴芳菲似畫工。
十樣錦機翻劍外，一年春色在壺中。
醒來莫遣風吹碧，醉裏何妨燭映紅。
待得他年成步障，寄書來喚葦溪翁。
閏月中澣與諸客會於葆真宮鄭顧道有詩次韵
作者：趙鼎臣
朝代：宋

野性宜將寂寞濱，林間景物倍曾親。
逢棋便可消長日，下馬何妨問主人。
雨過夏畦供饌美，風來水閣送凉新。
重遊更待秋風起，凈掃池頭醉一巡。
雁蕩山中逢雨戲成詩
作者：趙鼎臣
朝代：宋

試憑溪鳥謝青山，莫遣愁霖礙往還。
身是江南趨走吏，暫來能得幾多閑。
雙林寺
作者：趙鼎臣
朝代：宋

邂逅每携詩卷往，猖狂復带酒樽來。
逢春須作遊山興，莫待紅殘吁可哀。
雨中直宿
作者：趙鼎臣
朝代：宋

白日文書滿，清秋寓直頻。
雨愁官路滑，風喜夜凉新。
頭裏千莖雪，胸中萬斛塵。
不知窮列宿，若箇是吾身。
雨中走筆招唐臣徐子明飲
作者：趙鼎臣
朝代：宋

桃李紛紛落雨餘，愁看春色洗鉛朱。
試憑髯許招徐邈，頗復能中酒聖無。
雪中寄丹元子
作者：趙鼎臣
朝代：宋

陰風一夜攪春冥，風定紛紛雪片零。
想見玉清真境上，白虛光裏誦黄庭。
韓循之治守安陽以病求代詔以其子衛尉少卿肖胄似夫爲安陽守以詩送之
作者：趙鼎臣
朝代：宋

入戲萊衣問起居，出班條教吏民趨。
韋平繼世調金鼎，父子同時合虎符。
一姓連書三守貴，兩轓今見四輪朱。
須將盛事煩耆舊，晝錦堂中作畫圖。
韓次律在許下與葉少藴唱和他日以寄余因次韵和之并以寄葉
作者：趙鼎臣
朝代：宋

尺書不獻罪何逃，每讀新詩勝讀騷。
千里寄懷惟短夢，十年飲德似醇醪。
次公治郡聲方藉，陶令拋官趣獨高。
俗吏無緣參步武，白頭終日漫塵勞。
頃官會稽與江彥文趙勝非爲僚蓋二十餘年于今矣前日相會于庭中道舊樂勝非許以家釀餉我久而不至嘗請爲後堂之客屢矣輒復未果意者殆余請之未堅也因以詩戲之并約彥文同賦
作者：趙鼎臣
朝代：宋

天上王孫馳譽早，江南官舍結交深。
舉頭共惜湖山隔，屈指空驚歲月侵。
青社欲頒從事酒，綈袍尤見故人心。
絕聞列屋皆傾國，何日纖纖手自斟。
題穰東驛
作者：趙鼎臣
朝代：宋

邯鄲枕裏人何在，華表聲中鶴僅存。
世上悲歡三百載，此懷當與退之論。
飲方池詩
作者：趙鼎臣
朝代：宋

聞說髯卿酒屢中，清尊惟與故人空。
醉穿馳道歸家去，十里花枝相映紅。
馬宗玉教授自大名考進士歸以詩贈之
作者：趙鼎臣
朝代：宋

清世誰人怨考槃，喜聞明詔競彈冠。
文章得路呈身易，衡石當前下筆難。
盡拔靈珠滄海暗，獨橫長劍曉天寒。
知君故是掄才手，擬抱焦桐一問看。
騎立山禱雨
作者：趙鼎臣
朝代：宋

秦頭東銜楚尾及，奠方作鎮神靈集。
他山迤邐盡徒趨，中有一峰長騎立。
雨暘吁嗟走祠下，神往救之如躍馬。
深中百丈寒潭底，爵名上公地千里。
騎立山禱雨詩二首·其一
作者：趙鼎臣
朝代：宋

絕壁臨無地，飛泉落半天。
潭中看止水，澗下響驚川。
江漢威南及，嵩邙勢北連。
尋山應最易，騎立衆峰前。
騎立山禱雨詩二首·其二
作者：趙鼎臣
朝代：宋

乞雨甘重繭，瞻天劇戴盆。
無才修政事，有靦傍祠門。
馬足盤山肋，泉聲漱石根。
雲霓如響答，蘋藻願星奔。
驛中燕北使戲成
作者：趙鼎臣
朝代：宋

夜長更長睡復覺，欲雪不雪寒且風。
人如胡越不覺異，酒味聖賢聊復中。
客來不語雖禮簡，賓去獻弓而愛同。
書生多口慎勿出，累聖消兵在此中。
過大橋并出界偶成四絕寄邵陽父老·其一
作者：趙鼐
朝代：宋

行過郵亭日未西，遮留父老雜童兒。
寄言我自無遺愛，底事潸然出涕洟。
過大橋并出界偶成四絕寄邵陽父老·其三
作者：趙鼐
朝代：宋

邵陽拙政一年餘，不暇精思及遠圖。
且了眼前無餓殍，家家溫飽是良謨。
過大橋并出界偶成四絕寄邵陽父老·其二
作者：趙鼐
朝代：宋

聞說當年送沈君，一城攀卧盡沾巾。
續貂雖不親傳授，也解規隨繼後塵。
句
作者：趙𪛌之
朝代：宋

風生閭闔春來早，月到蓬萊夜未中。
春日
作者：趙𪛌之
朝代：宋

拂牀欹枕晝初長，好夢驚回燕語忙。
深竹有花人不見，直應風轉得幽香。
春日田园杂兴
作者：跨犊者
朝代：宋
体裁：句

有酒便尝烹笋蕨，无花聊自赏桑麻。
句
作者：跨犢者
朝代：宋

有酒便嘗烹笋蕨，無花聊自賞桑麻。
詩一首
作者：路坦
朝代：宋

百里傳呼號錄公，三年得替普天同。
惟君四載過常例，更有何人繼後風。
诗一首
作者：路坦
朝代：宋
体裁：七言绝句

百里传呼号录公，三年得替普天同。惟君四载过常例，更有何人继后风。
游寒岩釣磯
作者：路德章
朝代：宋

竹裏茅茨竹外溪，粼粼白石護漁磯。
想應日日來垂釣，石上蓑衣不带歸。
游寒岩钓矶
作者：路德章
朝代：宋

竹裏茅茨竹外溪，粼粼白石护渔矶。
想应日日来垂钓，石上蓑衣不带归。
游寒岩钓矶
作者：路德章
朝代：宋

竹里茅茨竹外溪，粼粼白石护渔矶。
想应日日来垂钓，石上蓑衣不带归。
盱眙旅舍
作者：路德章
朝代：宋
体裁：七言绝句

道旁草屋两三家，见客擂麻旋点茶。渐近中原语音好，不知淮水是天涯。
盱眙旅舍
作者：路德章
朝代：宋

道旁草屋兩三家，見客擂麻旋點茶。
漸近中原語音好，不知淮水是天涯。
代棘篇
作者：路振
朝代：宋

伐棘何所山之巅，秋风颾颾刺子丹。折根破柢坚且顽，斸夫趦趄汗污颜。攒锋束芒趋道还，{上艹下左禾右享}之森森缭长藩。暮冬号风雪暗天，漏寒不鸣守犬眠。主人堂上多金钱，东陵暴客来窥垣。举手触锋身陨颠，千矛万戟争后先。襟袖结裂不可揎，蹠破指伤流血殷。神离气沮走蹁跹，数尺之墙弗复攀。索头丑奴搔河壖，朔方屯师连七年。木波马领沙填填，气脉不绝如喉咽。官军虎怒思吼轩，强弩一发山河穿。将不叶谋空即安，翫养小丑成凶颠。推刍挽粟徒喧喧，边臣无心靖国艰，为余讽此伐棘篇。
伐棘篇
作者：路振
朝代：宋

伐棘何所山之巅，秋风颾颾棘子丹。折根破柢坚且顽，斸夫趑趄汗污颜。攒锋束芒趋道还，？之森森缭长藩。暮冬号风雪暗天，漏寒不鸣守犬眠。主人堂上多金钱，东陵暴客来窥垣。举手触锋身陨颠，千矛万戟争后先。襟袖结裂不可揎，蹠破指伤流血殷。神离气沮走蹁跹，数尺之墙弗复攀。索头丑奴搔河壖，朔方屯师连七年。木波马领沙填填，气脉不绝如喉咽。官军虎怒思吼轩，强弩一发山河穿。将不叶谋空即安，玩养小丑成陨颠。推刍挽粟徒喧喧，边臣无心靖国艰。为余讽此伐棘篇。
伐棘篇
作者：路振
朝代：宋
体裁：古风

伐棘何所山之巅，秋风颾颾棘子丹。折根破柢坚且顽，斸夫趑趄汗污颜。攒锋束芒趋道还，�之森森缭长藩。暮冬号风雪暗天，漏寒不鸣守犬眠。主人堂上多金钱，东陵暴客来窥垣。举手触锋身陨颠，千矛万戟争后先。襟袖结裂不可揎，蹠破指伤流血殷。神离气沮走蹁跹，数尺之墙弗复攀。索头丑奴搔河壖，朔方屯师连七年。木波马领沙填填，气脉不绝如喉咽。官军虎怒思吼轩，强弩一发山河穿。将不叶谋空即安，玩养小丑成陨颠。推刍挽粟徒喧喧，边臣无心靖国艰。为余讽此伐棘篇。
伐棘篇
作者：路振
朝代：宋

伐棘何所山之巅，秋风颾颾棘子丹。
折根破柢坚且顽，斸夫趦趄汗污颜。
攒锋束芒趋道还，𦽑之森森缭长藩。
暮冬号风雪暗天，漏寒不鸣守犬眠。
主人堂上多金钱，东陵暴客来窥垣。
举手触锋身陨颠，千矛万戟争后先。
襟袖结裂不可揎，跖破指伤流血殷。
神离气沮走蹁跹，数尺之墙弗復攀。
索头丑奴搔河壖，朔方屯师连七年。
木波马领沙填填，气脉不绝如喉咽。
官军虎怒思吼轩，强弩一发山河穿。
将不叶谋空即安，翫养小丑成陨颠。
推刍挽粟徒喧喧，边臣无心靖国艰。
为余讽此伐棘篇。
伐棘篇
作者：路振
朝代：宋

伐棘何所山之巔，秋風颾颾棘子丹。
折根破柢堅且頑，斸夫趦趄汗污顔。
攢鋒束芒趨道還，𦽑之森森繚長藩。
暮冬號風雪暗天，漏寒不鳴守犬眠。
主人堂上多金錢，東陵暴客來窺垣。
舉手觸鋒身隕顛，千矛萬戟爭後先。
襟袖結裂不可揎，蹠破指傷流血殷。
神離氣沮走蹁躚，數尺之牆弗復攀。
索頭醜奴搔河壖，朔方屯師連七年。
木波馬領沙填填，氣脈不絕如喉咽。
官軍虎怒思吼軒，强弩一發山河穿。
將不叶謀空即安，翫養小醜成隕顛。
推芻挽粟徒喧喧，邊臣無心靖國艱。
爲余諷此伐棘篇。
句
作者：路振
朝代：宋

瘴海千枝雾，骊山一骑尘。君恩来万里，客路出千山。
句·其一
作者：路振
朝代：宋
体裁：句

瘴海千枝雾，骊山一骑尘。